Likumprojekts

**Segto obligāciju likums**

**I nodaļa
Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **aizstājējaktīvs** – seguma aktīvs, kas papildina seguma prasību un kas nav primārais aktīvs;

2) **aktīvi** – prasījumi, kas izriet no līgumiem vai citām saistībām;

3) **aktīvu izlietošana** – maksājumu saņemšana, ķīlas realizācija, piedziņa un citas pārvaldīšanas darbības;

4) **atsavinātājs** – emitents vai cita kredītiestāde, kura nodod seguma aktīvu segto obligāciju sabiedrībai iekļaušanai seguma portfelī;

5) **atsavināšanas līgums** – darījums starp atsavinātāju un segto obligāciju sabiedrību par seguma aktīvu nodošanu segto obligāciju sabiedrībai iekļaušanai seguma portfelī;

6) **atvasināto** **instrumentu līgums** – darījums, kas rada seguma portfelī ietvertu atvasināto līgumu, vai saskaņā ar kuru segto obligāciju sabiedrība iegādājas seguma portfelī ietvertu atvasināto instrumentu;

7) **automātiska paātrināšana** – normatīvajā aktā vai līgumā noteikta saistību izpildes termiņa pārgrozīšana tādejādi, ka, iestājoties noteiktam apstāklim, saistība ir automātiski nekavējoties izpildāma pirms sākotnēji noteiktā termiņa;

8) **ārvalsts** – valsts, kas nav dalībvalsts;

9) **dalībvalsts** – Eiropas Savienības vai Eiropas Ekonomikas zonas dalībvalsts;

10) **dažādu aktīvu klašu segtā obligācija** – segtā obligācija, kuras primārie aktīvi vismaz 85 procentu apmērā no seguma aktīvu nepieciešamās vērtības sastāv no aktīvu kopuma, kas atbilst vairāku šajā likumā noteikto aktīvu klašu prasībām;

11) **emitents** – kredītiestāde vai ārvalsts kredītiestādes filiāle Latvijā, kas emitē segtās obligācijas, vai dalībvalstī reģistrēta kredītiestāde, kas ir pārņēmusi visas emitenta tiesības un pienākumus un iestājusies emitenta vietā segto obligāciju programmā;

12) **emisijas jurisdikcija** – tās dalībvalsts kurā attiecīgā segto obligāciju programma ir reģistrēta (atļauta)

13) **ieguldītājs** – ikviena persona, kam pieder segtā obligācija;

14) **īpašais administrators** – persona, kura ir iecelta saskaņā ar šo likumu, lai likumā noteiktajos gadījumos īstenotu segto obligāciju programmu emitenta vietā;

15) **kredītiestāde** – atbilst terminam Kredītiestāžu likuma izpratnē;

16) **maksātnespējas vai likvidācijas process** – tiesiska rakstura pasākumu kopums, ko uzsāk ar tiesas vai kompetentas iestādes lēmumu un kura ietvaros tiek izbeigta parādnieka darbība, parādniekam tiek iecelts administrators un parādnieka manta tiek atsavināta saistību segšanai, kā arī fiziskās personas maksātnespējas process;

17) **neto likviditātes izejošās naudas plūsmas** – visi izejošie maksājumi, kuru termiņš ir viena diena, tostarp pamatsummas, procentu maksājumi un maksājumi saskaņā ar atvasināto instrumentu līgumiem segto obligāciju programmas ietvaros, no kuriem atskaitīti visi ienākošie maksājumi, kas tajā pašā dienā maksājami par prasījumiem, kuri saistīti ar seguma aktīviem;

18) **nodrošinājuma aktīvi** – ķermeniskas lietas, finanšu nodrošinājums un citi aktīvi riska darījumu veidā, kas nodrošina seguma aktīvus;

19) **nodrošinājuma devējs** – persona, kas nodibina vai sniedz nodrošinājumu seguma aktīvam;

20) **nodrošinājums** – ķīla, finanšu nodrošinājums, galvojums vai cits lietu tiesību vai saistību tiesību saistību pastiprinājums, kas ir sniegts vai nodibināts saistībā ar seguma aktīvu;

21) **noregulējums** – atbilst Kredītiestāžu un ieguldījumu brokeru sabiedrību darbības atjaunošanas un noregulējuma likumā noteiktajam;

22) **nošķiršana** – darbības, ko veic emitents, lai identificētu seguma aktīvus un juridiski padarītu tos nepieejamus kreditoriem, kuri nav ieguldītāji vai segto obligāciju kreditori;

23) **pagarināma termiņa struktūra** – mehānisms, kas dod iespēju segto obligāciju paredzēto samaksas termiņu pagarināt uz iepriekš noteiktu laiku vai gadījumā, ja iestājas konkrēts šajā likumā vai segto obligāciju programmas noteikumos paredzēts izraisītājnotikums;

24) **parādnieks** – kredītņēmējs vai cita persona, prasījums pret kuru veido seguma aktīvu;

25) **pārvaldnieks** – šajā likumā noteiktas personas, kas saskaņā ar likumu vai līgumu pārvalda seguma aktīvus vai seguma portfeli;

26) **piespiedu izpilde** – šā likuma izpratnē: prasības nodrošinājums vai citi likumos paredzēti jebkādus publiski tiesiski (izņemot kriminālprocesuāli līdzekļi, ar kuriem mantu atzīst par noziedzīgi iegūtu) vai civiltiesiski pastāvīgi vai pagaidu rakstura izpildes līdzekļi, tostarp tiesas nolēmumā vai citas amatpersonas izpildrīkojumā paredzēta piedziņas vēršana, pienākumi un aizliegumi, jebkādos prasījumos un uz jebkāda pamata;

27) **primārie aktīvi** – seguma portfelī dominējošie aktīvi, kas nosaka seguma portfeļa būtību un atbilst šajā likumā noteiktajām prasībām;

28) **publiskas personas kontrolēta kapitālsabiedrība** – atbilst Publiskas personas kapitāla daļu un kapitālsabiedrību pārvaldības likumam;

29) **reorganizācijas pasākumi** – atbilst Kredītiestāžu likumā noteiktajam attiecīgajam terminam;

30) **saistību restrukturizācijas process** – tiesiska rakstura pasākumu kopums parādnieka maksātspējas atjaunošanai vai saglabāšanai, ko uzrauga tiesa, kompetenta iestāde vai šim nolūkam iecelts administrators, un kura ietvaros restrukturizē parādnieka esošās saistības pret trešajām personām un ir saistošs visiem parādnieka kreditoriem neatkarīgi no tā, vai viņi ir piekrituši šim procesam un viņu prasījumu restrukturizācijai (tai skaitā tiesiskās aizsardzības process, ārpustiesas tiesiskās aizsardzības process un reorganizācijas pasākumi);

31) **segtā obligācija** – parāda vērtspapīrs, kuru emitējusi kredītiestāde saskaņā ar segto obligāciju programmu un no kura izrietošās saistības pastiprina no emitenta aktīviem nodalīts seguma portfelis, attiecībā uz kuru ieguldītājiem un segto obligāciju kreditoriem ir primāras prasījuma tiesības;

32) **segto obligāciju kreditors** – līdzējs atvasināto instrumentu līgumā;

33) **segto obligāciju pārrobežu emisija** – ir tāda segto obligāciju emisija, kurā emitents:

a) Latvijā atļautā (reģistrētā) segto obligāciju programmā seguma portfelī iekļauj citā dalībvalstī esošos seguma aktīvus,

b) Latvijā licencēta kredītiestāde, dalībvalsts vai ārvalsts kredītiestādes filiāle atsavina vai nodod seguma aktīvus iekļaušanai citā dalībvalstī atļautas (reģistrētas) segto obligāciju programmas seguma portfelī,

c) citā dalībvalstī atļautas (reģistrētas) segto obligāciju programmas seguma aktīvi atrodas Latvijā,

d) dalībvalsts emitents emitē segtās obligācijas savā vai citā dalībvalstī saskaņā ar tādu šīs dalībvalsts tiesību aktu, kas ļauj emitentam veikt seguma aktīvu nošķiršanu segto obligāciju programmā, neveicot seguma aktīvu nodošanu segto obligāciju sabiedrībai, un šajā segto obligāciju programmā tiek izmantoti dalībvalsts emitenta Latvijas filiālē iegrāmatoti seguma aktīvi,

e) veic grupas segto obligāciju emisiju;

34) **segto obligāciju prasījumi** – ieguldītāju prasījumi par segto obligāciju pamatsummas, procentu un citu segto obligāciju programmas noteikumos paredzētu maksājumu samaksu, un atvasināto instrumenta līguma līdzēja prasījumi, kas izriet no noslēgtā atvasināto instrumentu līguma;

35) **segto obligāciju programma** – segto obligāciju vienas vai vairāku segto obligāciju emisiju strukturālās iezīmes, kas noteiktas šajā likumā un segto obligāciju programmas dokumentos saskaņā ar emitentam doto atļauju emitēt segtās obligācijas;

36) **segto obligāciju sabiedrība** – komercsabiedrība, kas saistībā ar segto obligāciju programmu ir nodibināta ar nolūku nošķirt seguma portfeli no emitenta aktīviem un galvot par emitenta saistībām, kas izriet no segto obligāciju programmas;

37) **segto obligāciju strukturālās iezīmes** – raksturlielumi, kas ietver visas tās prasības, kuru mērķis ir aizsargāt segto obligāciju seguma portfeli, tai skaitā par seguma aktīvu nošķiršanu.

38) **segto obligāciju programmas nodošana** – visu emitenta tiesību un pienākumu, kas izriet no segto obligāciju programmas, nodošana citai kredītiestādei, kas iestājas segto obligāciju programmā kreditora vietā emitenta statusā;

39) **segto obligāciju programmas noteikumi** – prospekts vai cits dokuments, saskaņā ar kuru emitents emitē segtās obligācijas;

40) **segto obligāciju saistības** – maksājuma saistības, kas izriet no segto obligāciju programmas un ietver:

a) saistības maksāt neatmaksāto segto obligāciju pamatsummu,

b) saistības maksāt procentus par visām neatmaksātajām segtajām obligācijām,

c) maksājumu saistības, kas izriet no atvasināto instrumentu līgumiem, kas atbilst šajā likumā un Finanšu un kapitāla tirgus komisijas (turpmāk – Komisijas) noteikumos reglamentētajām prasībām,

d) paredzamās izmaksas, kas saistītas ar segto obligāciju programmas uzturēšanu un darbības pārtraukšanas administrēšanu;

41) **seguma aktīvi** – aktīvi, kas tiek atsavināti iekļaušanai seguma portfelī vai ir iekļauti seguma portfelī, kā arī ieņēmumi un cita manta, ko segto obligāciju sabiedrība iegūst, pārvaldot (pati vai ar citu personu starpniecību), seguma aktīvus, vai tur šos līdzekļus nolūkā apmierināt segto obligāciju prasījumus;

42) **seguma aktīvu atsavināšana** – seguma aktīvu nodošana segto obligāciju sabiedrībai saskaņā ar atsavināšanas līgumu iekļaušanai seguma portfelī, ko veido saskaņā ar segto obligāciju programmu un ko veic emitents vai cits atsavinātājs;

43) **seguma portfelis** – precīzi identificējums aktīvu kopums, kas sedz ar segtajām obligācijām saistītās maksājumu saistības un kas nošķirts no citiem emitenta vai emitenta turējumā esošiem trešo personu aktīviem;

44) **tirgus vērtība** – attiecībā uz nekustamo īpašumu tirgus vērtība atbilst Eiropas Parlamenta un Padomes Regulas (ES) Nr.575/2013 (2013.gada 26.jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr.648/2012 (turpmāk – Regula Nr.575/2013) 4.panta 1.punkta 76.apakšpunktā noteiktajam;

45) **uzticības persona** – persona, kas iecelta saskaņā ar segto obligāciju programmas noteikumiem un kurai ieguldītāji ir uzticējuši pārstāvēt viņu tiesību un interešu, kas saistītas ar attiecīgajām segtajām obligācijām;

46) **vienas aktīvu klases segtā obligācija** – segtā obligācija, kuras primārie aktīvi vismaz 85 procentu apmērā no seguma aktīvu nepieciešamās vērtības sastāv no aktīviem, kas atbilst šajā likumā minēto vienas noteiktas aktīvu klases prasībām;

47) **virsnodrošināšana** – likumā, segto obligāciju programmas noteikumos vai brīvprātīgi noteikts seguma līmeņu kopums, kas pārsniedz šajā likumā noteikto seguma prasības.

 2.pants. Likuma mērķis

 Likuma mērķis ir veicināt finanšu resursu pieejamību, nodrošināt finanšu sistēmas attīstību, stabilitāti un reputāciju, kā arī ieguldītāju un segto obligāciju kreditoru aizsardzību.

 3.pants. Likuma darbības joma

 (1) Šis likums nosaka:

 1) segto obligāciju emisijas kārtību un strukturālās iezīmes Latvijā;

 2) segto obligāciju sabiedrību dibināšanu, darbību un uzraudzību;

 3) seguma aktīvu atsavināšanas noteikumus un seguma aktīvu aizsardzību pret trešo personu prasījumiem;

 4) ieguldītāju un segto obligāciju kreditoru tiesības un aizsardzību;

 5) informācijas atklāšanas prasības;

 6) Komisijas uzraudzību pār segto obligāciju programmu īstenošanu;

 7) segto obligāciju pārrobežu emisijas tiesiskos aspektus un īpatnības Latvijā.

 (2) Latvijā segto obligāciju emisiju veic Latvijā licencēta kredītiestāde vai ārvalsts kredītiestādes filiāle, kas sniedz finanšu pakalpojumus Latvijā un kas saņēmusi atļauju segto obligāciju emisijai šajā likumā noteiktajā kārtībā.

 (3) Segto obligāciju sabiedrību darbību Latvijā veic šajā likumā noteiktā kārtībā izveidota īpašam nolūkam dibināta sabiedrība – segto obligāciju sabiedrība.

 (4) Segto obligāciju pārrobežu emisijai piemērojama šā likuma XVII, XVIII, XIX un XX nodaļa, tostarp šajās nodaļās paredzētajos gadījumos – arī citi šā likuma noteikumi.

 (5) Prospektu sagatavo gadījumos, kad to paredz Eiropas Parlamenta un Padomes Regula (ES) 2017/1129 (2017.gada 14.jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK.

 **4.pants. Noteiktu terminu lietošanas ierobežojumi**

 (1) Vārdkopu “segtās obligācijas” vai “Eiropas segtā obligācija”, tās atvasinātās formas un tulkojumu jebkuras dalībvalsts valodā, izmanto tikai attiecībā uz normatīvajos aktos noteiktajā kārtībā dalībvalstī emitētām segtajām obligācijām.

 (3) Jebkādā dokumentācijā (arī finanšu instrumentu emisijas dokumentācijā), reklāmas vai informatīvajos materiālos nedz tieši, nedz netieši maldināšanas nolūkā izmanto šādas vārdkopas:

 1) “Eiropas segtā obligācija (Premium)” – finanšu instrumentos, kas emitēti saskaņā ar šo likumu un atbilst Regulas Nr.575/2013 129.panta prasībām;

 2) “Mājokļu hipotēku segtās obligācijas” – finanšu instrumentu emisijas dokumentācijā, kas nav šā panta trešajā daļā minētie finanšu instrumenti.

 (3) Segto obligāciju programmu sauc par “Mājokļu hipotēku segtajām obligācijām”, ja vismaz 80 procentus no seguma aktīvu nepieciešamās vērtības veido šā likuma 57.panta 2.punktā noteiktie aktīvi un tikai tādā gadījumā, ja seguma portfelī ietilpst hipotēkas, kas ir nodibinātas attiecībā uz dalībvalstī esošu mājokļa nekustamo īpašumu Regulas Nr.575/2013 izpratnē.

 (4) Šā panta pirmajā un otrajā daļā minētās vārdkopas ir aizliegts nedz tieši, nedz netieši maldinoši izmantot jebkādā dokumentācijā (arī finanšu instrumentu emisijas dokumentācijā), reklāmas vai informatīvajos materiālos, izņemot tajās, kas minētajās attiecīgajās šā panta daļās.

 (5) Vārdkopas “segto obligāciju sabiedrība” vai “segto obligāciju aktīvu turētājsabiedrība” drīkst lietot tikai tiesību subjekti, kas atbilst šajā likumā noteiktajam, tostarp segto obligāciju pārrobežu emisijas gadījumā.

**II nodaļa**

**Segto obligāciju sabiedrības dibināšana un darbība**

 5.pants. Segto obligāciju sabiedrības dibināšana

 Segto obligāciju sabiedrību dibina kā kapitālsabiedrību.

 6.pants. Segto obligāciju sabiedrības darbības mērķis

 (1) Segto obligāciju sabiedrība ir kapitālsabiedrība, kas izveidota saistībā ar emitenta segto obligāciju programmu seguma aktīvu nošķiršanai.

 (2) Segto obligāciju sabiedrība vienlaicīgi ir iesaistīta tikai vienā segto obligāciju programmā, bet seguma aktīvos var izmantot gan emitenta, gan cita atsavinātāja atsavinātos aktīvus.

 7.pants. Segto obligāciju sabiedrības firma

 Segto obligāciju sabiedrības firmā iekļauj norādi uz to, ka tā ir segto obligāciju aktīvu turētājsabiedrība.

 **8.pants. Segto obligāciju sabiedrības dibinātāji un dalībnieki**

 (1) Segto obligāciju sabiedrību dibina emitents.

 (2) Segto obligāciju sabiedrības dalībnieks (akcionārs) ir pats emitents.

 (3) Ja emitenta darbība tiek izbeigta, segto obligāciju sabiedrības kapitāla daļas (akcijas) tur īpašais administrators līdz tās tiek atsavinātas kredītiestādei, kas nav segto obligāciju emitents saskaņā ar šā likuma 54.pantu, bet ar īpašā administratora piekrišanu emitenta maksātnespējas vai likvidācijas gadījumā segto obligāciju sabiedrības kapitāla daļas (akcijas) var atsavināt arī citām personām.

 (4) Segto obligāciju sabiedrības kapitāla daļas (akcijas) nevar ieķīlāt, atsavināt vai pakļaut piespiedu izpildei.

 9.pants. Segto obligāciju sabiedrības pamatkapitāls

 Segto obligāciju sabiedrības pamatkapitāls atbilst Komerclikumā noteiktajam.

 **10.pants. Reģistrācijas un licencēšanas prasību izņēmumi**

 Ja segto obligāciju sabiedrība veic darbību, kam saskaņā ar normatīvajiem aktiem ir nepieciešama speciāla atļauja (licence), šī sabiedrība pati var šo speciālo atļauju (licenci) neiegūt, ja tā pati veic šā likuma 12.panta otrās daļas 4.punktā noteiktās funkcijas.

 **11.pants. Klientu personas un darījumu noslēpums**

 (1) Segto obligāciju sabiedrība, pārvaldnieks, seguma portfeļa uzraugs un īpašais administrators ievēro Kredītiestāžu likumā noteikto par klientu personu, kontu, noguldījumu un darījumu noslēpumu tāpat, kā tas attiektos uz emitentu.

 (2) Emitents, segto obligāciju sabiedrība, pārvaldnieks un īpašais administrators to rīcībā esošās ziņas par segumam aktīviem un nodrošinājumu ir tiesīgi sniegt:

 1) šajā likumā noteiktajos gadījumos un apmērā personām, kuras ir iesaistītas segto obligāciju programmā vai seguma aktīvu pārvaldīšanā, atsavināšanā vai likvidācijā, lai ļautu šīm personām izpildīt viņu funkcijas, kas noteiktas likumā vai segto obligāciju programmas noteikumos, ar nosacījumu, ka šīs personas nodrošina saņemtās informācijas neizpaušanu un aizsardzību vismaz šajā pantā noteiktajā apmērā;

 2) Komisijai segto obligāciju programmas uzraudzības veikšanai;

 3) saskaņā ar Kredītiestāžu likumu tajā minētajām personām Kredītiestāžu likumā noteiktajos gadījumos un kārtībā;

 4) tiesām, zvērinātiem tiesu izpildītājiem un citām kompetentām iestādēm, ciktāl tas ir nepieciešams saistībā ar šajā likumā noteikto seguma portfeļa aizsardzību pret trešo personu prasījumiem un piespiedu izpildi;

 5) citos gadījumos, kad šāda tiesība bija atsavinātājam pirms attiecīgā seguma aktīva iekļaušanas seguma portfelī, – tādā pašā gadījumā, apjomā, kārtībā un mērķim, kādā šī tiesība bija atsavinātājam.

 **12.pants. Segto obligāciju sabiedrības darbības ierobežojumi**

 (1) Segto obligāciju sabiedrība var veikt darbības un slēgt darījumus, kas ir nepieciešamas segto obligāciju sabiedrības darbības nodrošināšanai vai segto obligāciju programmas pienācīgas darbības nodrošināšanai un nav pretrunā ar attiecīgās sabiedrības darbības mērķi.

 (2) Segto obligāciju sabiedrība:

 1) iegūst atsavina un pārdod seguma aktīvus, slēdz šim mērķim nepieciešamos darījumus ar emitentu un citām personām;

 2) slēdz atvasināto instrumentu darījumus likumā noteikto risku pārvaldībai;

 3) sniedz galvojumu par emitenta saistībām, kas izriet no segto obligāciju programmas;

 4) pati var pildīt pārvaldnieka funkcijas, ja netiek noslēgts šā likuma 25.pantā minētais līgums vai emitents nevar izpildīt šā likuma 52.pantā minēto līgumu.

 (2) Segto obligāciju sabiedrība ir tiesīga izmantot seguma aktīvus un tieši vai netieši uzņemties saistības attiecībā uz seguma aktīviem, ja šie darījumi ir saistīti ar segto obligāciju programmu un tiek noslēgti seguma aktīvu un visu segto obligāciju kreditoru labā un interesēs.

 (3) Segto obligāciju sabiedrība nedrīkst sniegt nodrošinājumu, izmantojot seguma aktīvus, izņemot, lai nodrošinātu segto obligāciju sabiedrības saistības pret ieguldītājiem un segto obligāciju kreditoriem.

 (4) Segto obligāciju sabiedrība nedrīkst finansēt aizdevuma un citas finanšu saistības no seguma portfeļa līdzekļiem, izņemot pamatsummas un procentu maksājumus šādos aizņēmuma darījumos:

 1) darījumi par finansējuma saņemšanu segto obligāciju sabiedrības saistību pret segto obligāciju kreditoriem izpildei;

 2) šā likuma 56.panta pirmās daļas 1. un 5.punktā minētos aizdevuma darījumus;

 3) darījumus par finansējuma saņemšanu šādu izmaksu segšanai –pārvaldīšanas līgumā noteiktās pakalpojumu maksas un izdevumi, seguma aktīvu turēšanas izmaksas, seguma portfeļa uzrauga atalgojums.

 (5) Šā panta trešajā un ceturtajā daļā minēto darījumu slēgšanai segto obligāciju sabiedrība saņem emitenta vai īpašā administratora piekrišanu.

 (6) Nav spēkā tādi segto obligāciju sabiedrības noslēgtie darījumi, kas ir pretrunā ar šajā likumā šīs sabiedrības darbībai noteiktajiem ierobežojumiem.

 **13.pants. Darījumi ar saistītajām personām**

 Komerclikuma regulējums par saistīto personu darījumu noslēgšanas kārtību nav piemērojams darījumiem, ko segto obligāciju sabiedrība slēdz ar emitentu, atsavinātāju, seguma portfeļa pārvaldnieku vai citu segto obligāciju programmas realizācijā iesaistītu personu.

 **14.pants. Segto obligāciju sabiedrības reorganizācija un likvidācija**

 (1) Segto obligāciju sabiedrību var reorganizēt vai likvidēt pēc tam, kad ir iestājies vismaz viens no šādiem notikumiem:

 1) segto obligāciju programma izpildīta (pabeigta);

 2) ir pabeigta seguma portfeļa nodošana citai segto obligāciju sabiedrībai, kas pārņem visas segto obligāciju sabiedrības tiesības un pienākumus pret ieguldītājiem un segto obligāciju kreditoriem;

 3) segto obligāciju sabiedrībai vairs nav seguma aktīvu un tiesību uz jauniem seguma aktīviem saskaņā ar seguma portfeļa pārvaldīšanas līgumu;

 4) citos šīs daļas 1., 2. vai 3.punktā neminētos gadījumos, ja ir saņemta Komisijas atļauja.

 (2) Segto obligāciju sabiedrības darbības izbeigšanai nepieciešama Komisijas atļauja, ja to ierosina vai par to lemj kāda iestāde saskaņā ar citiem normatīvajiem aktiem. Komisijas atļauja nepieciešama arī Komerclikumā paredzētās prasības celšanai par segto obligāciju sabiedrības darbības izbeigšanu.

(3) Segto obligāciju sabiedrības darbības izbeigšanai nav piemērojami Komerclikuma noteikumi par to, ka kapitālsabiedrības darbība izbeidzas, izbeidzoties statūtos noteiktajam termiņam (ja sabiedrība bija dibināta uz noteiktu termiņu) vai sasniedzot statūtos noteiktos mērķus (ja sabiedrība bija dibināta noteiktu mērķu sasniegšanai).

(4) Segto obligāciju sabiedrības likvidāciju veic persona, kas atbilst Kredītiestāžu likuma noteiktajām prasībām personām, kas ir tiesīgas būt kar kredītiestādes likvidatoru.

**III nodaļa**

**Seguma aktīvu atsavināšana segto obligāciju sabiedrībai**

 **15.pants. Atsavināšanas darījuma forma un spēkā stāšanās brīdis**

 (1) Atsavināšanas līgumu atsavinātājs un segto obligāciju sabiedrība slēdz rakstveidā. Nav spēkā atsavināšanas darījums, kura noslēgšanā nav ievērota rakstveida forma.

 (2) Seguma aktīvu atsavināšana ir spēkā starp līdzējiem un attiecībā pret trešajām personām ar atsavināšanas līguma noslēgšanu, ja vien atsavināšanas līgumā nav noteikts citādi.

 (3) Prasījumu, kuri rādīsies nākotnē un kas izriet no pastāvoša vai nākotnē noslēdzama līguma, (nākotnes prasījumu) atsavināšana segto obligāciju sabiedrībai iekļaušanai seguma portfelī, ir spēkā, ja šādu prasījumu var identificēt tā rašanās brīdī vai jebkurā citā brīdī, par kuru līdzēji ir vienojušies atsavināšanas līgumā.

 (4) Nākotnes prasījumu atsavināšana stājas spēkā starp līdzējiem un pret trešajām personām atsavināšanas līguma noslēgšanas brīdī, ja vien atsavināšanas līgumā nav noteikts citādi.

 (5) Nākotnes prasījumu atsavināšanu segto obligāciju sabiedrībai neietekmē atsavinātāja maksātnespējas vai likvidācijas process, noregulējums vai reorganizācijas pasākumi, kas uzsākti pirms nākotnes prasījuma rašanās vai atsavināšanas līgumā noteiktās nākotnes prasījuma atsavināšanas dienas, ja atsavināšanas līgums ir noslēgts un stājies spēkā pirms atsavinātāja maksātnespējas vai likvidācijas procesa, noregulējuma vai reorganizācijas pasākumu uzsākšanas.

 **16.pants. Izņēmums no tiesiskā regulējuma par uzņēmuma pāreju**

 (1) Ja saņemta Komisijas atļauja segto obligāciju programmas īstenošanai, seguma aktīvu atsavināšanai nav nepieciešams saņemt Kredītiestāžu likuma noteikto atļauju kredītiestādes uzņēmuma pārejai.

 (2) Komisijas atļauja nav nepieciešama arī šā likuma 99.panta otrajā daļā minētajā gadījumā.

 (3) Seguma aktīvu atsavināšanu neuzskata par uzņēmuma pāreju Komerclikuma izpratnē un tā nerada Komerclikumā paredzētās uzņēmuma pārejas sekas.

 **17.pants. Seguma aktīvu īpašumtiesību iegūšana, seguma aktīvu nodošana**

 (1) Ja līdzēji atsavināšanas līgumā nevienojas citādāk, seguma aktīvi segto obligāciju sabiedrībai tiek atsavināti kopā ar visām tagadējām un nākotnes blakustiesībām un augļiem, tai skaitā nodrošinājumu un tiesībām uz apdrošināšanas atlīdzību, ko atsavinātājs saistībā ar seguma aktīvu ir tiesīgs saņemt saskaņā likumu vai noslēgtajiem līgumiem.

 (2) Segto obligāciju sabiedrības īpašuma tiesības uz seguma aktīviem ir spēkā esošas un izmantojamas bez jebkādiem ierobežojumiem un ierunām. Atsavinātājs uzņemas atbildību par īpašuma tiesību uz seguma aktīvu spēkā esamību. Ja atsavināšanas līgumā nav noteikts citādi, šis noteikums neatbrīvo atsavinātāju no tā pienākumiem un atbildības pret segto obligāciju sabiedrību par atsavināšanas līgumā noteikto atsavinātāja apliecinājumu un garantiju vai jebkādas citas apņemšanās pārkāpumu.

 (3) Seguma aktīvi ir segto obligāciju sabiedrības īpašums ar atsavināšanas līguma noslēgšanu. Nākotnes prasījumu īpašumtiesības segto obligāciju sabiedrība iegūst ar to rašanos. Atsavinātāja maksātnespējas vai likvidācijas process, noregulējums vai reorganizācijas pasākumi neietekmē segto obligāciju sabiedrības tiesības uz šajā daļā minēto mantu.

 (4) No brīža, kad seguma aktīvu atsavināšana stājas spēkā, jebkādi debitoru parādi, tiesības vai lietas, ko atsavinātājs saņēmis no atsavinātajiem seguma aktīviem, ir segto obligāciju sabiedrības īpašums (ieskaitot jebkādus nākotnes debitoru parādus, tiesības vai lietas), un atsavinātājs nodala šos aktīvus no saviem un citu personu aktīviem. Atsavinātāja pienākumu nodod šajā punktā minētos aktīvus segto obligāciju sabiedrībai neietekmē atsavinātāja maksātnespējas vai likvidācijas process, noregulējums vai reorganizācijas pasākumi.

 (5) Atsavinātājs nodod seguma aktīvus segto obligāciju sabiedrībai saskaņā ar atsavināšanas līgumu.

 (6) Atsavināšanas līgumā pielīgta segto obligāciju sabiedrības saistības nodot atpakaļ atsavinātājam seguma aktīvus neierobežo tās īpašuma tiesības uz seguma aktīviem un šāda saistība nevar būt par pamatu atsavināšanas darījuma atzīšanai par spēkā neesošu atsavinātāja maksātnespējas procesā.

 **18.pants. Ar seguma aktīviem saistītā nodrošinājuma nodošana**

 (1) Seguma aktīvu atsavināšana ietver visa saistītā nodrošinājuma nodošanu, ja vien puses nevienojas citādi. Šāda nodošana ir spēkā esoša pret atsavinātāju, parādnieku, nodrošinājuma devēju un trešajām personām, neievērojot nekādas papildu darbības.

 (2) Nodrošinājuma darījuma noteikumi, kas ietekmē nodrošinājuma spēkā esamību vai nodrošinājuma devēja saistības seguma aktīva atsavināšanas gadījumā, nav spēkā attiecībā uz seguma aktīvu atsavināšanu.

 (3) Segto obligāciju sabiedrība ir tiesīga izlietot nodrošinājumu no seguma aktīvu atsavināšanas līguma spēkā stāšanās. Ja normatīvie akti, kas piemērojami nodrošinājumam, saista nodrošinājuma izlietošanu ar nodrošinājuma ņēmēja reģistrāciju publiskajos reģistros, segto obligāciju sabiedrība izlieto nodrošinājumu pēc nodrošinājuma pārejas reģistrēšanas attiecīgajā publiskajā reģistrā. Nodrošinājuma reģistrācijas publiskajos reģistros atlikšana neietekmē nodrošinājuma spēkā esamību.

 (4) Prasījumi, kas saistīti ar nodrošinājuma aktīviem, un citi prasījumi, kas izriet no nodrošinājuma dokumentiem, tiek nodoti segto obligāciju sabiedrībai vienlaikus ar nodrošinājumu un tādā pat apmērā, kādā tie ir radušies vai rastos atsavinātājam saskaņā ar likumu vai nodrošinājuma dokumentu, ja seguma aktīvs netiktu nodots segto obligāciju sabiedrībai.

 (5) Prasījumi, kas saistīti ar finanšu nodrošinājumu, tiek nodoti segto obligāciju sabiedrībai, ja segto obligāciju sabiedrība var būt par finanšu nodrošinājuma ņēmēju. Šādā gadījumā atsavinātājs no nodošanas brīža tur finanšu nodrošinājumu kā segto obligāciju sabiedrības pilnvarnieks. Nav nepieciešamas papildu darbības vai vienošanās, lai nodrošinātu finanšu nodrošinājuma līguma spēkā esamību šajā pantā minētajos gadījumos.

 **19.pants. Tiesības uz apdrošināšanas atlīdzību**

 (1) Ja atsavinātais seguma aktīvs ietver tiesības uz apdrošināšanas atlīdzību saistībā ar apdrošināšanas gadījuma iestāšanos parādniekam vai nodrošinājuma aktīvam, iestājoties apdrošināšanas gadījumam, atsavinātāja prasījumi par apdrošināšanas atlīdzības izmaksu ietilpst seguma aktīvos, ja līdzēji atsavināšanas līgumā nevienojas citādāk.

 (2) Šā panta pirmajā daļā minēto apdrošināšanas prasījumu atlīdzības izmaksas tiek automātiski ieskaitītas seguma aktīvos tādā apmērā, kā to paredz likums vai noslēgtie līgumi. Segto obligāciju sabiedrība ir tiesīga atļaut parādniekam vai nodrošinājuma devējam izlietot apdrošināšanas atlīdzības (pilnībā vai daļēji) apdrošinātā riska un tā seku novēršanai.

 (3) Segto obligāciju sabiedrības vienpusējs paziņojums apdrošinātājam, ka apdrošinātie nodrošinājuma aktīvi ir ieķīlāti par labu segto obligāciju sabiedrībai, dod tiesības segto obligāciju sabiedrībai saņemt apdrošināšanas atlīdzības izmaksu, kas attiecas uz šo nodrošinājuma aktīvu.

 (4) Seguma aktīvu atsavināšana segto obligāciju sabiedrībai nav pamats apdrošināšanas līguma grozīšanai vai izbeigšanai.

 **20.pants. Kredītiestādes neizpaužamo ziņu sniegšana seguma aktīvu atsavināšanas gadījumā**

 Kredītiestādes rīcībā esošu neizpaužamo ziņu Kredītiestāžu likuma izpratnē sniegšana segto obligāciju sabiedrībai bez skaidri izteiktas klienta piekrišanas vai pat neievērojot atklāšanas aizliegumu, netiek uzskatīta par likumā noteikto prasību neievērošanu, ja ziņu sniegšana notiek dalībvalstī saistībā ar segto obligāciju programmas īstenošanu.

 **21. pants. Personas datu apstrāde**

 (1) Lai izmantotu šajā likumā noteiktās tiesības un izpildītu pienākumus, atsavinātājs nodod segto obligāciju sabiedrībai personas datus, attiecībā uz kuriem tas rīkojas kā pārzinis. Segto obligāciju sabiedrība kļūst par pārzini attiecībā uz saņemtajiem personas datiem bez datu subjekta piekrišanas.

 (2) Ja personas dati tiek nodoti segto obligāciju sabiedrībai, kas ir reģistrēta datu apstrādes veikšanai vai apstrādā personas datus valstī, kas nenodrošina pienācīgu datu aizsardzības līmeni, personas datu nodošanai un turpmākai apstrādei piemēro atbilstošus drošības pasākumus, lai nodrošinātu personas datu pienācīgu aizsardzību.

 **22.pants. Ziņu iekļaušana Kredītu reģistrā un kredītinformācijas biroju datubāzēs**

 (1) Attiecībā uz prasījumiem, kas iekļauti seguma aktīvos, Kredītu reģistrā ziņas iekļauj pārvaldnieks saskaņā ar Kredītu reģistra likumu. Ja pārvaldnieks nav Kredītu reģistra dalībnieks, Kredītu reģistrā ziņas iekļauj segto obligāciju sabiedrība.

 (2) Ja attiecīgais prasījums izriet no aizdevuma, kas atbilst Patērētāju tiesību aizsardzības likumam vai Kredītinformācijas biroju likumā noteiktajam, pārvaldnieks kā kredītinformācijas lietotājs informāciju kredītinformācijas birojiem par parādu vai saistībām sniedz saskaņā ar normatīvajiem aktiem, kas nosaka informācijas sniegšanu kredītinformācijas birojiem.

 **23.pants. Parādnieka vai nodrošinājuma devēja piekrišana seguma aktīvu atsavināšanai vai pārdošanai**

 (1) Seguma aktīvu atsavināšana ir spēkā arī gadījumos, kad sākotnējais darījums, kas rada seguma aktīvu vai līgums, kas nodibina nodrošinājumu, aizliedz vai ierobežo seguma aktīva vai nodrošinājuma atsavināšanu.

 (2) Seguma aktīvu atsavināšanai segto obligāciju programmas īstenošanai vai pārdošanai, likvidējot seguma portfeli, nav nepieciešama parādnieka vai nodrošinājuma devēja piekrišana.

 **24.pants. Parādnieku vai nodrošinājuma sniedzēju tiesības un pienākumi**

 (1) Seguma aktīvu iekļaušana seguma portfelī neietekmē un nemaina parādnieka un nodrošinājuma sniedzēja tiesības un pienākumus.

 (2) Parādnieks, kas ir veicis maksājumu emitentam vai atsavinātājam, kas izsniedzis aizdevumu parādniekam, ir pienācīgi izpildījis savas maksājumu saistības, kas izriet no atsavinātā seguma aktīva, ja parādnieks nezināja un tam nevajadzēja zināt par seguma aktīva atsavināšanu, kādēļ maksājumi būtu jāveic seguma aktīva jaunajam ieguvējam.

 (3) Parādnieks un nodrošinājuma sniedzējs saglabā visas tiesības un pienākumus, kādus paredz normatīvie akti patērētāju tiesību aizsardzības jomā un to neietekmē apstāklis, ka prasījumi ir atsavināti segto obligāciju sabiedrībai.

 (4) Parādnieka un nodrošinājuma devēju prasījumu ieskaits pret seguma aktīviem ir aizliegts no brīža, kad parādnieka prasījums ir iekļauts seguma portfelī.

**IV nodaļa**

**Seguma aktīvu pārvaldīšana, rīcība ar seguma aktīviem**

 **25.pants. Seguma aktīvu pārvaldīšana**

 (1) Seguma aktīvu pārvaldīšanai slēdz seguma portfeļa pārvaldīšanas līgumu saskaņā ar šā likuma 52.pantu, kā arī var slēgt seguma aktīvu pārvaldīšanas līgumu par seguma aktīvu pārvaldīšanu vai noteiktu pārvaldīšanas darbību izpildi. Šos līgumus slēdz rakstveidā.

 (2) Seguma aktīvu pārvaldīšanas līgumu slēdz segto obligāciju sabiedrība un emitents, atsavinātājs (kurš nodevis seguma aktīvus segto obligāciju sabiedrībai, bet nav emitents) vai trešā persona, kas ir kredītiestāde vai parādu atgūšanas pakalpojuma sniedzējs (piemēram, atsavinātāja vai emitenta maksātnespējas vai likvidācijas gadījumā).

 (3) Pārvaldniekam nav nepieciešama speciālā atļauja (licence) patērētāju kreditēšanai, ciktāl tas veic seguma aktīvu pārvaldīšanu.

 (4) Emitents informē Komisiju par jebkura no šā panta pirmajā daļā minētā pārvaldīšanas līguma noslēgšanu, grozīšanu vai izbeigšanu.

 **26.pants. Seguma aktīvu nodalīšana no pārvaldnieka mantas**

 (1) Seguma aktīvi, tai skaitā naudas līdzekļi, ko pārvaldnieks iegūst vai tur saskaņā ar pārvaldīšanas līgumu, neietilpst pārvaldnieka mantā un pārvaldnieka maksātnespējas vai likvidācijas procesā, noregulējumā vai reorganizācijas pasākumos tie netiek izmantoti pārvaldnieka kreditoru prasījumu segšanai. Pārvaldnieks nav tiesīgs ieskaitīt savus vai trešo personu prasījumus pret seguma aktīviem, ko tas pārvalda.

 (2) Pārvaldnieks (tai skaitā atsavinātājs, kas pilda pārvaldnieka funkciju) tur un uzskaita seguma aktīvus atsevišķi no savas un trešo personu mantas un tā, lai seguma aktīvs var jebkurā brīdī tikt identificēts kā seguma aktīvs un nodots segto obligāciju sabiedrībai, īpašajam administratoram vai citai personai.

 (3) Ja tiek uzsākts pārvaldnieka maksātnespējas vai likvidācijas process, noregulējums vai reorganizācijas pasākumi, pārvaldnieks nekavējoties pēc segto obligāciju sabiedrības vai īpašā administratora pieprasījuma nodod seguma aktīvu vai seguma portfeļa pārvaldīšanu segto obligāciju sabiedrībai vai citai īpašā administratora norādītai personai. Pārvaldnieka maksātnespējas vai likvidācijas process, noregulējums vai reorganizācijas pasākumi neaizkavē un neietekmē attiecīgā pienākuma izpildi.

 **27.pants. Seguma portfeļa aizsardzība**

 (1) Seguma aktīvi nav pakļauti piespiedu izpildei, izņemot segto obligāciju prasījumus. Šis noteikums neierobežo piespiedu izpildi pret parādnieku, nodrošinājuma devēju vai nodrošinājumu ar segto obligāciju programmu nesaistītos jautājumos.

 (2) Citu personu prasības, kas saistītas ar segto obligāciju programmu (tai skaitā prasības par tās atzīšanu par spēkā neesošu) nevar tikt vērstas pret seguma aktīviem un nav pamats piespiedu izpildes līdzekļu piemērošanai seguma aktīviem.

 (3) Faktu, ka aktīvs ir seguma aktīvs segto obligāciju emitentu un programmu sarakstā iekļautā segto obligāciju programmā, apliecina segto obligāciju sabiedrības vai īpašā administratora apliecinājums, pamatojoties uz seguma aktīvu uzskaites datiem.

 (4) Šā panta pirmā daļa nav piemērojama piespiedu izpildes līdzekļiem attiecībā uz seguma aktīviem, kas atliek segto obligāciju sabiedrības rīcībā pēc segto obligāciju sabiedrības saistību pret ieguldītājiem un segto obligāciju kreditoriem izpildes.

 **28.pants. Atsavinātāja un emitenta tiesības uz seguma aktīviem**

 (1) Segto obligāciju sabiedrība var nodot seguma aktīvus emitentam vai atsavinātājam tikai vienā no šādiem gadījumiem:

 1) likumā vai segto obligāciju programmas noteikumos paredzētajos gadījumos, ja seguma aktīvs tiek aizstāts ar citu līdzvērtīgu seguma aktīvu vai neatbilst seguma aktīvam noteiktajām prasībām un tiek aizstāts ar citu atbilstošu seguma aktīvu;

 2) pēc visu segto obligāciju programmas saistību pret ieguldītājiem un segto obligāciju kreditoriem izpildes.

 (2) Šis pants neierobežo īpašā administratora tiesības atsavināt seguma aktīvus, ja tiek veikta seguma aktīvu likvidācija.

 **29.pants. Ieguldītāju un segto obligāciju kreditoru tiesības uz seguma aktīviem**

 (1) Segto obligāciju kreditoriem ir tiesības prasīt piespiedu izpildi pret seguma aktīviem, tostarp prasības nodrošinājuma līdzekļu piemērošanu, atbilstoši šā likuma un segto obligāciju programmas noteikumiem.

 (2) Ieguldītāji un segto obligāciju kreditori prasījuma tiesības pret seguma aktīviem izmanto kopīgi segto obligāciju programmas noteikumos paredzētajā kārtībā.

 (3) Ieguldītājs un segto obligāciju kreditors individuāli vai atsevišķa ieguldītāju vai segto obligāciju kreditoru grupa nav tiesīga atsevišķi prasīt piespiedu izpildi vai prasības nodrošinājuma izpildu līdzekļu piemērošanu pret seguma aktīviem, izņemot, ja šādas tiesības paredz segto obligāciju programmas noteikumi.

 **30.pants. Segto obligāciju sabiedrības atbildības ierobežojums**

 Segto obligāciju sabiedrības atbildības apmērs par visiem segto obligāciju prasījumiem ir ierobežots ar segto obligāciju sabiedrībai piederošo seguma aktīvu apmēru.

 **31.pants. Seguma aktīvu tālākas nodošanas ierobežojums**

 Segto obligāciju sabiedrība drīkst tālāk nodot tai atsavinātos seguma aktīvus šādos gadījumos:

 1) ja seguma aktīvs saskaņā ar seguma portfeļa pārvaldīšanas līgumu tiek aizstāts ar citu līdzvērtīgu seguma aktīvu vai neatbilst seguma aktīvam noteiktajām prasībām un tiek aizstāts ar citu atbilstošu seguma aktīvu;

 2) pēc visu segto obligāciju programmas saistību pret ieguldītājiem un segto obligāciju kreditoriem izpildes, pārdodot attiecīgo aktīvu;

 3) segto obligāciju sabiedrības citu saistību izpildei pēc visu segto obligāciju programmas saistību pret ieguldītājiem un segto obligāciju kreditoriem izpildes, pārdodot attiecīgo aktīvu.

 **32.pants. Seguma aktīvu saraksts**

 (1) Segto obligāciju sabiedrība uztur visu seguma aktīvu aktuālu sarakstu, saskaņā ar kuru jebkurā brīdī var identificēt visus aktuālos seguma portfelī iekļautos seguma aktīvus. Komisija nosaka saraksta saturu, kārtošanas un aktualizēšanas kārtību.

 (2) Zemesgrāmatas ieraksts par to, kas ir parādnieka kreditors, nemaina faktu, ka seguma aktīvs ir iekļautas seguma aktīvu sarakstā. Kreditora tiesiskajās attiecībās ar parādnieku (piemēram, piedziņas vēršanas gadījumā) noteicošais ir zemesgrāmatas ieraksts.

**V nodaļa**

**Segto obligāciju sabiedrības pienākumi segto obligāciju programmas ietvaros**

 **33.pants. Galvojums**

 (1) Emitenta saistības pret ieguldītājiem un segto obligāciju kreditoriem segto obligāciju prasījumos pastiprina segto obligāciju sabiedrības galvojums, saskaņā ar kuru segto obligāciju sabiedrība atbilstoši galvojuma noteikumiem uzņemas atbildēt ieguldītājiem un segto obligāciju kreditoriem par viņu segto obligāciju prasījumiem gadījumos, kad emitents neveic vai kavē segto obligāciju programmā noteiktos pamatsummas un procentu maksājumus vai atvasināto instrumentu līgumā noteiktās maksājumu saistības.

 (2) Segto obligāciju sabiedrības galvojuma saistība nepārsniedz segto obligāciju sabiedrībai piederošo seguma aktīvu apmēru. Segto obligāciju sabiedrība neatbild par segto obligāciju kreditoru prasījumiem, kas pārsniedz galvojuma apmēru.

 (3) Galvojums ir neatsaucams un neietver maksājumu priekšnosacījumus, un segto obligāciju sabiedrība nevar izmantot jebkādas ierunas, ko emitents varētu izvirzīt.

 (4) Galvojums ir spēkā esošs no tās sniegšanas brīža un tam nav nepieciešama ieguldītāju un segto obligāciju kreditoru pievienošanās galvojuma spēkā esamībai.

 (5) Galvojumu izlieto saskaņā ar segto obligāciju programmas un šā likuma noteikumiem, tostarp kārtību, kādā veicami maksājumi.

 (6) Galvojumu sniedz rakstveidā. Vienu galvojuma līguma eksemplāru, kā arī jebkādus turpmākus grozījumus un papildinājums galvojumā emitents iesniedz Komisijai.

 (7) Emitenta tīmekļa vietnē publicē un uztur galvojuma teksta aktuālo redakciju, lai tā jebkurā laikā būtu pieejama ieguldītājiem un segto obligāciju kreditoriem.

 (8) Galvojuma saistību groza ar ieguldītāju un segto obligāciju kreditoru piekrišanu, kas saņemta segto obligāciju programmas noteikumos paredzētajā kārtībā.

 (9) Latvijā izveidota segto obligāciju sabiedrība sniedz galvojumu saskaņā ar Latvijas normatīvajiem aktiem. Pēc emitenta pamatota lūguma Komisija var atļaut piemērot galvojumam citas valsts likumu.

 (10) Maksājums, ko ieguldītājiem vai segto obligāciju kreditoriem veic segto obligāciju sabiedrība saskaņā ar tās galvojuma saistību, dzēš segto obligāciju sabiedrības saistību pret emitentu tādā pašā apmērā. Šajā punktā minētā prasījuma dzēšana ir spēkā un izmantojama arī emitenta maksātnespējas vai likvidācijas procesā, noregulējumā un reorganizācijas pasākumos.

 **34.pants. Informācijas atklāšanas prasības**

 (1) Segto obligāciju sabiedrībai ir pienākums sagatavot publiskas atskaites, lai informētu ieguldītājus un segto obligāciju kreditorus par tās darbību un finanšu rādītājiem.

 (2) Publiskās atskaitēs iekļaujamo minimālo informācijas apjomu, kā arī atskaišu publicēšanas kārtību nosaka Komisija.

 (3) Segto obligāciju sabiedrība publicē gada pārskatu kopā ar revidenta ziņojumu (ja tāds ir nepieciešams saskaņā ar normatīvajiem aktiem) nekavējoties pēc tā apstiprināšanas savā tīmekļa vietnē vai norāda citu atbilstošu informācijas nesēju vai vietu, kurā šī informācija tiek publiskota.

 **35.pants. Segto obligāciju sabiedrības darbības nepārtrauktības plāns**

 Segto obligāciju sabiedrība izstrādā un mēneša laikā pēc tās dibināšanas iesniedz Komisijai darbības nepārtrauktības plānu, kurā paredz segto obligāciju sabiedrības rīcību gadījumā, ja segto obligāciju programmai tiek iecelts īpašais administrators, ir pārtraukta vai kļūst neiespējama seguma aktīvu pārvaldīšanas līguma vai seguma portfeļa pārvaldīšanas līguma izpilde vai rodas cits pamatots šķērslis vai risks sabiedrības darbībai. Komisija ir tiesīga pieprasīt labot plānu, ja tas neatbilst šā likuma prasībām.

**VI nodaļa**

**Ieguldītāji un segto obligāciju kreditori**

 **36.pants. Piemērojamās prasības**

 Emitents segto obligāciju programmas noteikumos var izvēlēties kādu no šajā nodaļā minētajām papildu prasībām attiecīgajai segto obligāciju emisijai.

 **37.pants. Ieguldītāju un segto obligāciju kreditoru sapulces un lēmumu pieņemšana.**

 (1) Emitents sasauc ieguldītāju un segto obligāciju kreditoru sapulces, ja to paredz segto obligāciju programmas noteikumi.

 (2) Ieguldītāju un segto obligāciju kreditoru sapulču sasaukšanas kārtību, sapulču lemttiesīgumu, ieguldītāju un segto obligāciju kreditoru balsu vairākumu lēmumu pieņemšanai, attālinātas balsošanas kārtību un citus ar sapulces sasaukšanu un norisi saistītus jautājumus nosaka segto obligāciju programmas noteikumi.

 (3) Emitents sedz visus ar ieguldītāju un segto obligāciju kreditoru sapulču sasaukšanu un noturēšanu un ieguldītāju un segto obligāciju kreditoru lēmumu pieņemšanu un izziņošanu saistītos izdevumus.

 **38.pants. Uzticības persona**

 (1) Segto obligāciju programmas noteikumi var paredzēt, ka ieguldītāju ar segtajām obligācijām saistīto tiesību un interešu pārstāvību un prasījumu izpildi realizē uzticības persona.

 (2) Uzticības persona pārstāv visus ieguldītājus un rīkojas visu ieguldītāju interesēs saskaņā ar segto obligāciju programmas noteikumiem.

 (3) Uzticības personas iecelšana un tās pilnvaru apjoms ir saistošs trešajām personām.

 (4) Uzticības persona sniedz atskaiti par savu darbību ieguldītājiem segto obligāciju programmas noteikumos paredzētajā kārtībā un termiņos.

 (5) Uzticības persona veic uzticības personas darbību kā krietns un rūpīgs saimnieks.

 (6) Ja vien segto obligāciju programmas noteikumos nav paredzēts citādi, uzticības personas atbildība pret ieguldītājiem ir nosakāma pēc Civillikuma noteikumiem par tiesiskajām attiecībām, kas izriet no pilnvarojuma līguma.

 (7) Uzticības persona, kura pilnvaro trešo personu, lai izmantotu uzticības personai uzticētās tiesības vai veiktu darbības, ir atbildīga par pilnvarotās trešās personas (substitūta) radīto kaitējumu. Ieguldītāji un segto obligāciju kreditori neatkarīgi no tā, ka viņus pārstāv uzticības persona, pēc saviem ieskatiem var vērst savus prasījumus tieši pret trešo personu (substitūtu), kuru pilnvarojusi uzticības persona.

 **39.pants. Ieguldītāju uzticības personas iecelšana, atcelšana, atkāpšanās**

 (1) Segto obligāciju programmas noteikumos nosaka uzticības personu vai tās iecelšanas kārtību, iecelšanas brīdi, uzticības personas tiesības un pienākumus, ieskaitot pārstāvības tiesības, uzticības personas pilnvaru termiņu, uzticības personas atcelšanas vai atkāpšanās kārtību, uzticības personas aizvietošanas kārtību un citus jautājumus, ko emitents uzskata par nepieciešamu. Uzticības personas pilnvaras izbeidzas, kad beidzas termiņš, uz kuru tā iecelta, vai uzticības personas iecelšanas mērķis ir sasniegts.

 (2) Parakstīšanās uz segtajām obligācijām, kas emitētas saskaņā ar segto obligāciju programmu, kuras noteikumi paredz uzticības personas iecelšanu, vai šādu segto obligāciju iegāde otrreizējā tirgū un turēšana nozīmē ieguldītāja piekrišanu uzticības personas iecelšanai un tās pilnvaru apjomam.

 (3) Uzticības personas pilnvarojumu neietekmē ieguldītāja maksātnespējas vai likvidācijas procesa, noregulējuma vai saistību restrukturizācijas procesa ierosināšana, uzsākšana vai piemērošana, ja ieguldītājs vai segto obligāciju kreditors ir uzticējis savu interešu pārstāvību uzticības personai pirms attiecīgā procesa uzsākšanas.

 (4) Ja uzticības persona izsaka gribu atkāpties no uzticības personas pienākumu izpildes vai ir uzsākts uzticības personas maksātnespējas vai piespiedu likvidācijas process, sākotnēji ieceltā uzticības persona pilda savas uzticības personas tiesības un pienākumus, līdz tiek iecelta cita uzticības persona.

 (5) Visus aktīvus un ar tiem saistītās tiesības, kuras esošā uzticības persona ir ieguvusi un tur ieguldītāju vārdā vai labā, sākotnēji ieceltā uzticības persona nodod jaunieceltajai uzticības personai ne vēlāk kā 30 dienu laikā pēc tās iecelšanas kopā ar atskaiti un norēķinu par līdzšinējās uzticības personas darbību.

 **40.pants. Uzticības personas pilnvaru apjoms**

 (1) Uzticības persona pārstāv visus visās tās pilnvarojumā noteiktajās darbībās saistībā ar segtajām obligācijām, emitentu, segto obligāciju sabiedrību un trešajām personām. Kamēr viņus pārstāv uzticības persona, ieguldītāji nevar patstāvīgi izmantot savas tiesības, kuras ir uzticētas uzticības personai.

 (2) Ievērojot segto obligāciju programmas noteikumos norādītos ierobežojumus un uzticētās pilnvaras, uzticības persona ir tiesīga uzsākt visus procesus ieguldītāju kopuma vārdā un aizstāvēt viņu intereses, tostarp tiesvedībā, bez pienākuma atklāt ieguldītāju identitāti, kā arī, realizējot šīs tiesības, ir pietiekami, ja uzticības persona norāda, ka uzticības persona rīkojas kā uzticības persona saskaņā ar šo likumu un segto obligāciju programmas noteikumiem.

 (3) Izmantojot šā panta otrajā daļā minētās tiesības, uzticības persona ir tiesīga ieguldītāju vārdā saņemt un turēt visus maksājumus, kas tiek veikti ieguldītājiem. Uzticības persona ne retāk kā vienu reizi ceturksnī sniedz norēķinu ieguldītājiem par saņemtajiem maksājumiem un to izlietojumu.

 (4) Lai aizsargātu ieguldītāju intereses, uzticības personai ir tiesības pieprasīt atsaukt visus vai kādu no segto obligāciju sabiedrības pārvaldes institūciju locekļiem.

 (5) Emitents vai īpašais administrators pēc uzticības personas pieprasījuma iesniedz uzticības personai aktuālo ieguldītāju sarakstu un, ja to ir pieprasījusi uzticības persona, iekļauj sarakstā arī ziņas par aktuālo prasījumu apmēru un pamatu. Ja segtās obligācijas ir laistas publiskā apgrozībā vai tiek tirgotas tirdzniecības vietā Finanšu instrumentu tirgus likuma izpratnē, uzticības persona ir tiesīga pieprasīt un saņemt ieguldītāju sarakstu no centrālā depozitārija, kurā segto obligāciju emisija ir iegrāmatota.

 **41.pants. Aktīvu neaizskaramība pret uzticības personas kreditoru prasījumiem**

 (1) Aktīvi un ar tiem saistītās tiesības, kuras uzticības persona iegūst vai tur ieguldītāju vārdā vai labā, pildot tai uzticētos uzticības personas pienākumus, tiek turēti un uzskaitīti atsevišķi no uzticības personas pašas aktīviem un no jebkuriem citiem tai pārvaldīšanā nodotiem vai uzticētiem aktīviem.

 (2) Uzticības personas kreditori savus prasījumus nevar vērst pret aktīviem (arī naudas līdzekļiem), ko uzticības persona tur vai ir saņēmusi ieguldītāju vārdā vai labā, pildot tai uzticētos uzticības personas pienākumus, un tie netiek iekļauti uzticības personas mantā uzticības personas maksātnespējas vai likvidācijas procesā.

**VII nodaļa**

**Atļauja segto obligāciju programmas īstenošanai**

 **42.pants. Komisijas atļauja segto obligāciju emisijas programmas īstenošanai**

 (1) Emitents ir tiesīgs veikt segto obligāciju emisiju Latvijā saskaņā ar segto obligāciju programmas noteikumiem, ja tai ir saņemta Komisijas atļauja un ir izpildīti likumā noteiktie emisijas priekšnoteikumi.

 (2) Ja Komisija pieņem lēmumu par atļaujas izsniegšanu segto obligāciju programmas īstenošanai, tā ievieto informāciju savā tīmekļa vietnē. Komisijas atļauja ir attiecināma uz visām emitenta veiktajām segto obligāciju emisijām, kas tiek veiktas saskaņā ar segto obligāciju programmu un atbilstoši tās noteikumiem.

 **43.pants Iesniegums dokumentu izskatīšanai**

 (1) Emitents, kas ir nolēmis emitēt segtās obligācijas saskaņā ar segto obligāciju programmu, iesniedz iesniegumu Komisijā.

 (2) Komisija nosaka iesnieguma iesniegšanas un izskatīšanas kārtību, un iesniedzamos dokumentus Komisijas lēmuma pieņemšanai par atļaujas izsniegšanu segto obligāciju programmas īstenošanai.

 (3) Komisija izskata iesniegumu un pieņem lēmumu par atļaujas izsniegšanu segto obligāciju programmas īstenošanai vai atteikumu izsniegt atļauju trīs mēnešu laikā no dienas, kad saņemti visi nepieciešamie dokumenti. Komisijai ir tiesības trīs mēnešu termiņu pagarināt līdz sešiem mēnešiem, par to paziņojot emitentam.

 **44.pants. Prasības atļaujas izsniegšanai segto obligāciju programmas īstenošanai**

 (1) Komisija izsniedz atļauju segto obligāciju programmai, ja ir izpildīti visi šie nosacījumi:

 1) emitenta darbības programma ietver segto obligāciju programmas realizāciju, segto obligāciju programma atbilst emitenta darbības programmai un darbības mērķiem;

 2) segto obligāciju programma, tai skaitā paredzamais seguma portfelis, tā izveidošanas, aizstāšanas un uzraudzības kārtība, seguma aktīvi, ko paredzēts izmantot seguma portfeļa izveidei, un seguma portfeļa uzraugs atbilst šajā likumā noteiktajām prasībām;

 3) emitenta saistības pret ieguldītājiem un segto obligāciju kreditoriem nodrošina likuma prasībām atbilstošs segto obligāciju sabiedrības galvojums, kas tiks izsniegts pret likuma prasībām atbilstošu seguma portfeli līdz segto obligāciju emisijas uzsākšanas dienai;

 4) segto obligāciju sabiedrības sniegtais galvojums atbilst šā likuma prasībām;

 5) seguma aktīvu uzskaites kārtība un tehniskie līdzekļi nodrošina seguma aktīvu nošķiršanu atbilstoši šī likuma prasībām;

 6) emitents ir apstiprinājis un ir ieviesis (vai apliecina, ka ieviesīs līdz segto obligāciju emisijai) pienācīgas politikas, procedūras un metodoloģijas, kuru mērķis ir aizsargāt ieguldītāju, lai apstiprinātu, grozītu, atjaunotu un pārfinansētu (piemēram, atpērkot atpakaļ aktīvu ar kredītriska pārvaldību saistītu pasākumu veikšanai) seguma portfelī iekļautos seguma aktīvus;

 7) emitents ir izstrādājis un ieviesis atbilstošu politiku, procedūru un metodoloģiju kopumu segto obligāciju programmas realizēšanai, kas ir piemērots, visaptverošs, pamatots un efektīvs, ņemot vērā tās darbību veidu, apjomu un sarežģītību;

 8) emitenta vadībai un personālam, kas pārvaldīs segto obligāciju programmu un ar seguma aktīviem saistītās kredītiestādes saistības, ir atbilstoša reputācija, kvalifikācija un pieredze;

 9) emitentam ir vai būs pieejami pietiekoši daudz seguma aktīvu, lai nodrošinātu seguma portfeļa atbilstību likumu prasībām, pat ņemot vērā potenciāli nelabvēlīgus tirgus apstākļus;

 10) emitenta kreditēšanas politika ir piemērota, lai nodrošinātu, ka seguma portfelī iekļautie seguma aktīvi atbilst šā likuma prasībām;

 11) emitents (un citi atsavinātāji, ja tādi ir paredzēti) ir ieviesis un ievēro procedūru, kas paredz, ka nodrošinājuma aktīvi – ķermeniskas lietas, tiek pienācīgi apdrošināti pret bojājumu un bojāejas risku.

 (2) Komisija neizsniedz atļauju segto obligāciju programmas īstenošanai, ja:

 1) emitentam vai emitenta mātes sabiedrībai tiek piemērots noregulējums vai grupas noregulējums Kredītiestāžu un ieguldījumu brokeru sabiedrību darbības atjaunošanas un noregulējuma likuma izpratnē;

 2) segto obligāciju sabiedrības ciešas attiecības ar trešajām personām apdraud vai var apdraudēt tās finansiālo stabilitāti vai ierobežo Komisijas tiesības veikt segto obligāciju sabiedrības vai emitenta uzraudzību;

 3) ārvalstu normatīvie akti vai citi normatīvie akti, kas attiecas uz personām, kurām ir ciešas attiecības ar segto obligāciju sabiedrību vai emitentu, ierobežo Komisijas tiesības veikt segto obligāciju sabiedrības vai kredītiestādes uzraudzību;

 4) segto obligāciju programmas apmērs nesamērīgi palielinātu emitenta saistības un pieteikuma iesniegšanas laikā pieejamais kapitāls neatbilstu piemērojamajām kapitāla prasībām, ja segtās obligācijas tiktu emitētas;

5) emitenta politikas un procedūras nedod skaidru priekšstatu vai neparedz atbilstošus organizatoriskus un tehniskus pasākumus segto obligāciju programmas īstenošanai;

6) emitenta vadībai un personālam, kas īstenos segto obligāciju programmu un ar seguma aktīviem saistītās kredītiestādes saistības, nav nevainojamas reputācijas, pietiekamas kvalifikācijas vai pieredzes;

 7) atļaujas izsniegšana segto obligāciju programmas īstenošanai radītu kaitējumu ieguldītāju interesēm vai Latvijas Republikas finanšu tirgus reputācijai tādu iemeslu dēļ, kas ir saistīt ar emitentu, segto obligāciju sabiedrību vai seguma aktīviem vai to kvalitāti.

 **45.pants. Aizliegums emitēt vai izplatīt segtās obligācijas**

 (1) Komisijai ir tiesības aizliegt emitentam emitēt vai izplatīt segtās obligācijas saskaņā ar segto obligāciju programmu, ja:

 1) segto obligāciju emisija nesamērīgi palielinātu emitenta saistības (ieskaitot emitenta jau emitētās, bet vēl neapmaksātās segtās obligācijas), salīdzinot ar emitenta konsolidētajā bilancē norādītajiem aktīviem;

 2) emitents neievēro šā likuma prasības;

 3) emitents, segto obligāciju programma, seguma portfelis, seguma portfeļa uzraugs, segto obligāciju sabiedrība vai tās darbība vairs neatbilst likumā noteiktajām prasībām;

 4) ir noteikts aizliegums segto obligāciju jaunai emisijai;

 5) emitents ir sniedzis Komisijai nepatiesas ziņas saistībā ar jaunas segto obligāciju emisijas atļaujas saņemšanu;

 6) ir uzsākts emitenta pašlikvidācijas process.

 (2) Emitents nav tiesīgs veikt turpmāku segto obligāciju emisiju ar dienu, kad šajā likumā noteiktajā kārtībā segto obligāciju programmai ir iecelts īpašais administrators.

 **46.pants. Jauna segto obligāciju emisija saskaņā ar segto obligāciju programmu**

 (1) Vismaz 10 darbdienas pirms jaunas segto obligāciju emisijas emitents paziņo Komisijai par savu nodomu emitēt jaunas segtās obligācijas saskaņā ar apstiprināto segto obligāciju programmu.

 (2) Komisija nosaka iesniedzamos dokumentu, ar kuriem emitents pilda šā panta pirmajā daļā minēto pienākumu, un to iesniegšanas kārtību.

 (3) Emitents nav tiesīgs emitēt jaunas segtās obligācijas, ja Komisija ir aizliegusi turpināt emitēt segtās obligācijas, veicot ierakstu tās tīmekļa vietnē par šādu aizliegumu.

           (4) Aizliegums veikt jaunu segto obligāciju emisiju neietekmē segto obligāciju spēkā esamību un segto obligāciju kreditoru tiesības saskaņā ar segto obligāciju programmu. Emitents nodrošina, ka visā termiņā segtās obligācijas atbilst nosacījumiem, kādi ir norādīti reģistrācijas pieteikumā un Komisijas lēmumā par segto obligāciju programmu.

            (5) Komisija ir tiesīga aizliegt emitentam veikt jaunu segto obligāciju emisiju saskaņā ar segto obligāciju programmu, ja turpmāka emisija nesamērīgi palielinātu emitenta saistības (ieskaitot emitenta jau emitētās, bet vēl neapmaksātās segtās obligācijas), salīdzinot ar emitenta konsolidētajā bilancē norādītajiem aktīviem.

 **47.pants. Segto obligāciju emitentu un programmu saraksts**

 (1) Segto obligāciju emitentu un programmu sarakstu kārto Komisija.

 (2) Sarakstā norāda:

 1) segto obligāciju programmu, segto obligāciju programmas strukturālās iezīmes;

 2) ziņas par emitentu;

 3) ziņas par segto obligāciju programmas dokumentiem, to grozījumiem;

 4) segto obligāciju sabiedrību, kas sniedz galvojumu;

 5) seguma portfeļa uzraugu;

 6) ziņas par to, kur ir pieejama šajā likumā ieguldītājiem paredzētā informācija;

 7) Komisijas lēmumu par aizliegumu emitēt jaunas segtās obligācijas;

 (3) Segto obligāciju emitentu un programmu saraksts ir publiski pieejams un jebkurai personai ir tiesības iepazīties ar to un paļauties uz tā ierakstiem.

 (4) Pēc emitenta lūguma komisija segto obligāciju programmu Segto obligāciju emitentu un programmu sarakstā atzīmē kā pabeigtu un izpildītu, ja ir izpildītas visas emitenta saistības pret ieguldītājiem un segto obligāciju kreditoriem, kas izriet no segto obligāciju programmas. Emitenta pienākums ir iesniegt informāciju, kas to apliecina.

**VIII nodaļa**

**Emitenta pienākumi**

 **48.pants. Emitenta pienākumi**

 (1) Emitents nodrošina, ka:

 1) visā termiņā segto obligāciju programma, seguma portfelis un seguma aktīvi atbilst likuma prasībām un segtās obligācijas, kas emitētas saskaņā ar segto obligāciju programmu, atbilst segto obligāciju programmas noteikumiem;

 2) seguma aktīvi tiek nošķirti no emitenta aktīviem, atsavinot seguma aktīvus segto obligāciju sabiedrībai;

 3) pārvaldnieks izstrādā un ievēro procedūru, kas paredz, ka nodrošinājuma aktīvi – ķermeniska lietas, tiek pienācīgi apdrošināti pret bojājumu un bojāejas risku;

 4) segto obligāciju sabiedrība neslēdz darījumus un neuzņemas saistības, kurām ir tāda pati vai augstāka prioritāte kā segto obligāciju sabiedrības saistībām pret ieguldītājiem un segto obligāciju kreditoriem;

 5) segto obligāciju sabiedrība ievēro šā likuma noteikumus, kas attiecas uz segto obligāciju sabiedrības darbību un rīcību ar seguma aktīviem, un šā likuma prasības par darbības nepārtrauktības plānu.

 (2) Šā panta pirmās daļas 4.punkts nav piemērojams, ja segto obligāciju programmai ir iecelts īpašais administrators.

 **49.pants. Komisijai sniedzamā informācija**

 (1) Komisija nosaka kārtību, informācija sniegšanas biežumu, kā arī informācijas apjomu, ko emitents sniedz Komisijai par segto obligāciju programmu un kas iekļauj vismaz šādu informāciju:

 1) seguma portfelī iekļauto aktīvu atbilstīgums;

 2) seguma portfeļa uzrauga darbība;

 4) seguma portfeļa likviditātes rezerve;

 5) nosacījumi attiecībā uz pagarināma termiņa struktūrām, ja attiecīgajā gadījumā tās piemēro.

 (2) Emitents nekavējoties informē Komisiju, ja seguma portfelis vairs neatbilst šajā likumā noteiktajām prasībām.

 **50.pants. Emitenta darbības nepārtrauktības plāns**

 (1) Emitents izstrādā un ievieš darbības nepārtrauktības plānu, kurā noteiktas procedūras, kas nodrošina segto obligāciju programmas pāreju īpašā administratora atbildībā un pienācīgu segto obligāciju programmas darbību, ja emitentam tiek uzsākts maksātnespējas vai likvidācijas process vai piemērots noregulējums vai reorganizācijas pasākumi.

 (2) Papildus šā likuma prasībām par likviditātes rezervēm emitents nodod segto obligāciju sabiedrībai naudas līdzekļus, kas segs visas segto obligāciju sabiedrības darbības nepārtrauktības plānā paredzētās izmaksas, ieskaitot izmaksas par nodrošinājumu pārreģistrēšanu un īpašā administratora veikto segto obligāciju programmas īstenošanu, kādas var rasties turpmākajās 180 dienās.

 (3) Pieprasot atļauju segto obligāciju programmai, emitents iesniedz Komisijai darbības nepārtrauktības plānu. Komisija ir tiesīga pieprasīt labot plānu, ja tas neatbilst šā likuma prasībām.

 **51.pants. Lielie riska darījumi**

 Regulas Nr.575/2013 395.panta 1.punkts nav piemērojams segtajām obligācijām Regulas Nr. 575/2013 129.panta 1., 3. un 6.punkta izpratnē.

 **52.pants. Emitenta pienākumi seguma portfeļa pārvaldīšanā**

 (1) Emitents un segto obligāciju sabiedrība slēdz seguma portfeļa pārvaldīšanas līgumu.

 (1) Seguma portfeļa pārvaldīšanas līgums citastarp nosaka šādus pušu pienākumus:

 1) veikt katra seguma aktīvos iekļauta aktīva uzskaiti;

 2) uzraudzīt, vai seguma aktīvu apjoms ir pietiekams visā segto obligāciju termiņa laikā, lai pienācīgi segtu segto obligāciju saistības, pārvaldīšanas izmaksas un segto obligāciju sabiedrības darbības izmaksas;

 3) veikt savlaicīgi segto obligāciju saistību maksājumus ieguldītājiem un segto obligāciju kreditoriem;

 4) nodrošināt, ka seguma aktīvi ir un būs pietiekami kvalitatīvi, lai garantētu ieguldītājiem un segto obligāciju kreditoriem, ka visu laiku ir zems risks, ka segto obligāciju sabiedrība nespēs savlaicīgi segt segto obligāciju prasījumus, ja emitents pieļāvis saistību neizpildi saskaņā ar segto obligāciju programmas maksājumiem;

 5) nodrošināt, ka seguma portfelis, seguma aktīvi, likviditātes rezerves aktīvi un atvasināto instrumentu līgumi atbilst šā likuma prasībām;

 6) uzraudzīt un nodrošināt virsnodrošinājuma saistību izpildi;

 7) nodrošināt, ka likviditātes rezerve nav mazāka par šajā likumā noteikto.

 (2) Seguma portfeļa pārvaldīšanas izmaksas un segto obligāciju sabiedrības darbības izmaksas nosaka segto obligāciju programmas noteikumos.

 **53.pants. Emitenta pienākums sniegt informāciju ieguldītājiem**

 (1) Emitents reizi ceturksnī 20 dienu laikā pēc ceturkšņa beigām sniedz ieguldītājiem informāciju par segto obligāciju programmu vismaz tādā apmērā, lai ieguldītāji varētu novērtēt minētās segto obligāciju programmas profilu un riskus un paši veikt sava ieguldījuma izvērtējumu.

 (2) Komisija nosaka prasības informācijas atklāšanai ieguldītājiem, atklājamās informācijas saturu un apjomu, un apstiprina informācijas sniegšanai ieguldītājiem veidu, tai skaitā informācijas publicēšanai emitenta tīmekļa vietnē.

**IX nodaļa**

**Segto obligāciju programmas grozījumi, emitenta maiņa**

 **54.pants. Segto obligāciju emitenta maiņa**

 (1) Emitentam ir tiesības nodot visas savas tiesības un pienākumus, kas izriet no segto obligāciju programmas, citai kredītiestādei, kas reģistrēta un sniedz finanšu pakalpojumus jebkurā dalībvalstī.

 (2) Šā panta pirmajā daļā minēto tiesību un pienākumu nodošanu uzskata par kredītiestādes uzņēmuma pāreju Kredītiestāžu likuma izpratnē un tā notiek saskaņā ar Kredītiestāžu likuma noteikumiem par kredītiestādes uzņēmuma pāreju.

 (3) Ja pēc Komisijas ieskatiem segto obligāciju programmas nodošana neradīs negatīvu ietekmi uz šajā likumā paredzētajām ieguldītāju tiesībām, tā pieņem lēmumu atļaut emitenta tiesību un saistību nodošanu citai kredītiestādei un lēmumu rakstveidā paziņo emitentiem.

 (4) Persona, kas pārņem emitenta tiesības un saistības, kas izriet no segto obligāciju programmas, iestājas emitenta vietā visās tiesiskajās attiecībās, kas izriet no segto obligāciju programmas, un kļūst par emitentu šajā programmā.

 (5) Emitents, kas nodod segto obligāciju programmu, paziņo ieguldītājiem un segto obligāciju kreditoriem par segto obligāciju programmas nodošanu 10 darbdienu laikā.

 (6) Segto obligāciju programmas nodošana, kas notiek ar Komisijas atļauju, nav atzīstama par spēkā neesošu un nav apstrīdama emitenta maksātnespējas vai likvidācijas procesā, vai reorganizācijas pasākumos.

 (7) Emitenta maiņu notiek arī gadījumā, ja to ir ierosinājis īpašais administrators pēc tam, kad viņš ir novērtējis seguma aktīvus un secinājis, ka seguma aktīvu pietiek segto obligāciju saistību un segto obligāciju sabiedrības saistību segšanai un jauna emitenta izvēle sekmētu segto programmu obligāciju programmas īstenošanu.

 **55.pants. Būtiskas izmaiņas noteikumos**

 (1) Emitents veic grozījumus segto obligāciju programmas noteikumos segto obligāciju noteikumos paredzētajā kārtībā.

 (2) Ja segto obligāciju programmas noteikumi ļauj emitentam vienpusēji veikt būtiskas izmaiņas noteikumos (piemēram, termiņš, procenti), emitents veic izmaiņas segto obligāciju programmas būtiskajos noteikumos tikai pēc Komisijas iepriekšējas atļaujas saņemšanas.

 (3) Ja pēc Komisijas ieskatiem piedāvātās segto obligāciju noteikumu izmaiņas neradīs negatīvu ietekmi uz ieguldītāju interesēm, tā rakstveidā paziņo emitentam par savu lēmumu apstiprināt noteikumu izmaiņas.

**X nodaļa**

**Seguma portfelis**

 **56.pants. Seguma portfeļa sastāvs**

 (1) Seguma portfelī iekļauj šādus seguma aktīvus:

 1) naudas līdzekļus, ko emitents aizdod vai nodod segto obligāciju sabiedrībai atbilstīgu primāro aktīvu un atbilstīgu aizstājējaktīvu iegādei;

 2) primāros aktīvus un aizstājējaktīvus;

 3) atvasināto līgumu darījumu vērtības;

 4) naudas līdzekļus, kas iegūti no šīs daļas 2. vai 3.punktā minētajiem seguma aktīviem;

 5) naudas līdzekļiem, kurus segto obligāciju sabiedrībai ir aizdevušas trešās personas (izņemot emitentu), lai seguma aktīvi atbilstu šajā likumā noteiktajām prasībām;

 6) nodrošinājums, ko ir saņēmusi segto obligāciju sabiedrība saistībā ar tās noslēgtajiem atvasināto instrumentu līgumiem.

 (2) Šā panta pirmās daļas 1., 2., 3., 4., un 5.punktā minētie aktīvi veido seguma portfeli no brīža, kad tie tiek iekļauti seguma portfelī saskaņā ar segto obligāciju sabiedrības vai īpašā administratora noslēgtā seguma aktīvu atsavināšanas līguma noteikumiem.

 (3) Vismaz 85 procentus no seguma aktīvu nepieciešamās vērtības veido primārie aktīvi.

 (4) Seguma portfelī ir atļauts ietvert seguma aktīvus, ko segto obligāciju sabiedrībai atsavina atsavinātājs, kas nav emitents, ja šie aktīvi atbilst likumā noteiktajām seguma aktīvu prasībām.

 **57.pants. Primārie aktīvi**

 Primārie aktīvi ietver tikai šādu aktīvu klašu aktīvus:

 1) publiskā sektora aktīvi, kas ir Regulas Nr.575/2013 129.panta 1.punkta “a” apakšpunktā un 129.panta 1.punkta “b” apakšpunktā minētie aktīvi, izņemot riska darījumus, kas atbilst Regulas Nr.575/2013 129.panta 1.punkta “b” apakšpunktā pantā norādītajai kredītkvalitātes 2.pakāpei;

 2) mājokļa hipotēku aktīvi, kas ir Regulas Nr.575/2013 129.panta 1.punkta “d” apakšpunktā noteiktie aizdevumi, kas nodrošināti ar mājokļa nekustamo īpašumu vai hipotekāro aizdevumu;

 3) komerciālo hipotēku aktīvi, kas ir Regulas Nr.575/2013 129.panta 1.punkta “f” apakšpunktā noteiktie aizdevumi, kas nodrošināti ar komerciālu nekustamo īpašumu;

 4) kuģošanas aktīvi, kas ir Regulas Nr.575/2013 129.panta 1.punkta “g” apakšpunktā noteiktie aizdevumi, kas nodrošināti ar ķīlām uz kuģiem.

 **58.pants. Aizstājējaktīvi**

 Aizstājējaktīvi ietver tādus aktīvus, kas atbilst Regulas Nr. 575/2013 129.panta 1.punkta “c” apakšpunkta prasībām.

 **59.pants. Dažādu aktīvu klašu segtās obligācijas**

 (1) Emitents var iesniegt pieteikumu atļaut īstenot segto obligāciju programmu, saskaņā ar kuru tiek emitētas dažādu aktīvu klašu segtās obligācijas.

 (2) Emitents apņemas nodrošināt, ka nebūs būtisku riska profila izmaiņu saistībā ar aktīvu izvēli (ieskaitot aktīvu atrašanās vietas jurisdikciju) visā segto obligāciju segto obligāciju programmas darbības laikā.

 (3) Komisija izdod noteikumus, kā tiek noteiktas būtiskas riska profila izmaiņas saistībā ar aktīvu izvēli (ieskaitot aktīvu atrašanās vietas jurisdikciju).

 **60.pants. Seguma aktīviem piemērojamās prasības**

 (1) Aktīvus ar kavētiem maksājumiem nedrīkst iekļaut seguma portfelī.

 (2) Ja iestājas saistību neizpilde saskaņā ar prasījumu, kas ir iekļauts seguma portfelī, ar neatmaksāto aizdevumu saistīto seguma aktīvu vērtību nosaka šādi:

 1) 70 procenti no seguma portfelī iekļautā kredīta vērtības, ja kredīta atmaksa ir kavēta vismaz 90 dienas un ja kredīta un nodrošinājuma vērtības attiecība ir mazāka nekā 50 procenti;

 2) 40 procenti no seguma portfelī iekļautā kredīta vērtības, ja kredīta atmaksa ir kavēta vismaz 90 dienas un ja kredīta un nodrošinājuma vērtības attiecība ir lielāka nekā 50 procenti;

 3) 0 procenti no seguma portfelī iekļautā kredīta vērtības, ja kredīta atmaksa ir kavēta vismaz 180 dienas.

 (3) Seguma portfelī iekļauj seguma aktīvus, ja nodrošinājums, kas nodrošina seguma aktīvu, atrodas dalībvalstī un seguma aktīva un kredīta apmēra attiecība pret nodrošinājuma vērtību atbilst šā likuma 61.panta otrajā daļā noteiktajam.

 (4) Pamatojoties uz emitenta iesniegtu pieteikumu, Komisija var atļaut pagaidu neatbilstību šā panta otrās un trešās otrās daļas noteikumiem, ja emitents vienlaicīgi piemēro citus pasākumus, lai nodrošinātu, ka seguma portfelis atbilst tam izvirzītajām prasībām.

 **61.pants. Kredīta apmēra attiecība pret nodrošinājuma vērtību**

 (1) Šā likuma 57.panta 2.punktā uzskaitītajiem primārajiem aktīviem, kredīta apmēra attiecība pret nodrošinājumu vērtība ir ne vairāk kā 70 procenti.

 (2) Šā likuma 57.panta 3. un 4.punktā uzskaitītajiem atbilstīgajiem primārajiem aktīviem kredīta apmēra attiecība pret nodrošinājumu vērtība ir ne vairāk kā 60 procenti.

 (3) Šā panta pirmā un otrajā daļā noteiktā attiecība tiek noteikta seguma aktīvam tikai tajā dienā, kad tas tiek pirmo reizi iekļauts seguma portfelī.

 **62.pants. Aktīvu novērtēšana un vērtības indeksācija**

 (1) Emitents veic nodrošinājuma aktīvu, kas ir ķermeniskas lietas un tiek reģistrētas publiskā reģistrā, novērtēšanu atbilstoši Komisijas noteiktajām prasībām par kredītriska pārvaldību, tai skaitā par personām, kas tiesīgas veikt aktīvu vērtēšanu un viņiem izvirzāmām prasībām, tai skaitā par valstī piemērojamiem vērtēšanas standartiem.

 (2) Pamatojoties uz emitenta pieteikumu, Komisija var atļaut seguma portfeļa pagaidu neatbilstību šā panta noteikumiem, ja emitents vienlaicīgi piemēro citus pasākumus, lai nodrošinātu, ka seguma portfelis atbilst šajā likumā noteiktajām prasībām.

 (3) Seguma aktīvu vērtības aprēķins tiek precizēts atbilstoši nodrošinājuma aktīvu tirgus vērtības indeksācijai, kas tiek veikta vismaz vienu reizi kalendārajā gadā, ja segto obligāciju programmas noteikumi neparedz biežāku indeksāciju vai to nepieprasa Komisija vai seguma portfeļa uzraugs.

 (4) Segto obligāciju programmas noteikumi nosaka aktīvu vērtības indeksācijas kārtību un izmantojamo metodoloģiju.

**XI nodaļa**

**Virsnodrošināšana**

 **63.pants. Seguma prasības**

 (1) Visas segto obligāciju saistības tiek segtas ar maksājumu prasījumiem, kas izriet no seguma aktīviem.

 (2) Šā panta pirmajā daļā noteikto seguma prasību izpilda šādi seguma aktīvi:

 1) primārie aktīvi;

 2) aizstājējaktīvi;

 3) saskaņā ar šā likuma noteikumiem par likviditātes rezervēm turēti likvīdi aktīvi;

 4) maksājuma prasījumi, kas attiecas uz atvasināto instrumentu līgumiem, kas atbilst šā likuma prasībām par atvasināto instrumentu līgumu izmantošanu.

 (3) Nenodrošinātos prasījumus, kuriem iestājusies saistību neizpilde saskaņā ar Regulas Nr. 575/2013 178.pantu, netiek izmantoti seguma prasības izpildei.

 (4) Seguma prasība ir izpildīta, ja seguma prasības aprēķinā izmantoto seguma aktīvu kopējā pamatsumma ir vienāda vai lielāka par kopējo segto obligāciju neatmaksāto nominālvērtību, kas tiek izmantoti seguma prasības izpildei, vērtības aprēķinam un segto obligāciju saistību aprēķinam izmanto vienu un to pašu metodoloģiju.

 **64.pants. Virsnodrošināšanas līmenis**

 (1) Emitents nodrošina, ka seguma aktīvu kopējā vērtība nav mazāka par 105 procentiem no kopējās segto obligāciju neatmaksātās nominālvērtības (turpmāk – likumiskā virsnodrošināšana).

 (2) Komisija jebkura laikā ir tiesīga pieprasīt, lai emitents nodrošina augstāka līmeņa virsnodrošināšanu nekā noteikts šā panta pirmajā daļā, ja Komisija uzskata, ka seguma portfelis ir nepietiekams, lai aizsargātu ieguldītāju un segto obligāciju kreditoru intereses (turpmāk – obligātā virsnodrošināšana).

 (3) Segto obligāciju programmas noteikumos var paredzēt, ka emitents nodrošina augstāka līmeņa virsnodrošināšanu nekā likumiskā virsnodrošināšana un obligātā virsnodrošināšana (turpmāk – līgumiskā virsnodrošināšana).

 (4) Brīvprātīga virsnodrošināšana ir virsnodrošināšana, kas pārsniedz likumā noteikto virsnodrošināšanu, obligāto virsnodrošināšanu un līgumisko virsnodrošināšanu.

 (5) Virsnodrošināšanas aprēķinam var ņemt vērā visus segumam atbilstīgos aktīvus

 (6) Segtajām obligācijām, kas nodrošinātas ar aizdevumiem publiskas personas kontrolētām kapitālsabiedrībām vai ko tie garantē kā primāros aktīvus, attiecina likumiskās virsnodrošināšanas līmeni ne mazāk kā 110 procentu apjomā, ievērojot visus šādus nosacījumus:

 1) publiskas personas kontrolēta kapitālsabiedrība sniedz būtiskus sabiedriskos pakalpojumus, pamatojoties uz licenci, koncesijas līgumu vai cita veida pilnvarojumu, ko piešķir valsts iestāde;

 2) publiskas personas kontrolēta kapitālsabiedrība ir pakļauti publiskai uzraudzībai;

3) publiskas personas kontrolētai kapitālsabiedrībai ir pietiekamas ieņēmumu gūšanas iespējas, ko nodrošina tas, ka šādi uzņēmumi:

a) ir pietiekami elastīgi, lai iekasētu un palielinātu maksas, maksājumus un debitoru parādus par sniegtajiem pakalpojumiem, lai nodrošinātu savu finansiālo stabilitāti un maksātspēju;

b) saskaņā ar ārējo normatīvo aktu saņem pietiekamas dotācijas, lai nodrošinātu savu finansiālo stabilitāti un maksātspēju attiecībā uz būtisku sabiedrisko pakalpojumu sniegšanu;

c) ir parakstījuši peļņas un zaudējumu nodošanas līgumu ar valsts vai pašvaldības iestādi.

**XII nodaļa**

**Ar seguma aktīviem un saistībām saistīto risku mazināšana**

 **65.pants. Atvasināto instrumentu līgumu izmantošana**

 (1) Emitents var pārvaldīt procentu likmes un valūtas riskus, kas skar seguma portfeli, izmantojot atvasināto instrumentu līgumus. Atvasināto instrumentu līgumus slēdz tikai ar mērķi samazināt augstāk norādītos riskus.

 (2) Emitents nodrošina, ka segto obligāciju sabiedrība noslēdz atvasināto instrumentu līgumus, kas atbilst šādām prasībām:

 1) atvasināto instrumentu līgums tiek noslēgts tikai procentu likmes vai valūtas riska samazināšanas nolūkā;

 2) to apjomu pielāgo ierobežotā riska samazināšanās gadījumā un tos atceļ, kad ierobežotais risks vairs nepastāv;

 3) atvasināto instrumentu līgumi ir pietiekami dokumentēti;

 4) emitenta maksātnespējas vai likvidācijas process, noregulējums vai reorganizācijas pasākumi nav pamats atvasināto instrumentu līgumu izbeigšanai vai automātiskajai paātrināšanai, taču maksājumu saistību neizpildi saskaņā ar attiecīgo atvasināto instrumentu līgumu var uzskatīt par pamatotu iemeslu, lai izbeigtu tādu atvasināto instrumentu līgumu;

 5) netiek pieļauts ieskaits vai savstarpēja dzēšana attiecībā uz citiem atvasināto instrumentu līgumiem, kas noslēgti ar emitentu;

 6) seguma aktīvus neizmanto kā nodrošinājumu, lai nodrošinātu saistības saskaņā ar atvasinātu instrumentu līgumu;

 7) atvasināto instrumentu līgums iekļauj noteikumus, kas nodrošina, ka gadījumā, ja līgumslēdzēja kredītspēja samazinās līdz nepieņemamam līmenim, tāds līgumslēdzējs nodrošina pietiekošu nodrošinājumu vai tādu līgumslēdzēju aizvieto;

 8) seguma aktīvu nodošanas gadījumā atvasināto instrumentu līgumus var nodot saņēmējam kopā ar seguma aktīviem un atvasināto instrumentu līgumus nevar izbeigt uz tādas nodošanas pamata.

 (3) Emitents nodrošina un iesniedz rakstveida apliecinājumu Komisijai, ka viņa izmantotie atvasinātie instrumenti atbilst šā panta otrās daļas prasībām. Apliecinājums ietver:

 1) riska ierobežošanas darījumu partneru atbilstības kritērijus, lai nodrošinātu kredītspēju un sekmētu segto obligāciju iespējami augstu kredītreitingu, kā arī apliecinājumu par šo kritēriju izpildi.

 2) atvasināto instrumentu līgumu dokumentus.

 **66.pants. Likviditātes rezerves**

 (1) Emitents nodrošina, ka seguma aktīvi vienmēr ietver tādus likvīdus aktīvus, kas ir pieejami, lai segtu segto obligāciju programmas maksimālās kumulatīvās neto likviditātes izejošās naudas plūsmas turpmākās 180 dienas. Nepieciešamo likvīdo aktīvu aprēķins neiekļauj naudas līdzekļus, kas tiek saņemti saskaņā ar atvasināto instrumentu līgumiem, ja tie ir iegūti no finanšu aktīviem, kurus segto obligāciju sabiedrībai ir ieķīlājis atvasināto instrumentu līguma līgumslēdzējs.

 (2) Ja segtās obligācijas izmanto pagarināma termiņa struktūras, tiek uzskatīts, ka segtās obligācijas tiek atpirktas pagarinātajā termiņā.

 (3) Likvīdos aktīvus, kas veido likviditātes rezerves, nošķir un tur atsevišķi no pārējiem seguma aktīviem. Ja likviditātes rezerves iekļauj naudas līdzekļus, tos tur atsevišķā kontā, kas atvērts uz segto obligāciju sabiedrības vārda. Ja likviditātes rezerves iekļauj finanšu instrumentus, tos tur atsevišķā segto obligāciju sabiedrības finanšu instrumentu kontā.

 (4) Likviditātes rezerves var turēt pie emitenta, taču pēc Komisijas pieprasījuma nekavējoties, ne vēlāk kā piecu darbdienu laikā segto obligāciju sabiedrība un emitents nodrošina likviditātes rezerves finanšu instrumentu vai naudas līdzekļu veidā nodošanu citai dalībvalstī licencētai kredītiestādei vai centrālai bankai Eiropas Centrālo banku sistēmā.

 **67.pants. Likviditātes rezerves atbilstīgie aktīvi**

 Komisija izdod noteikumus par likviditātes rezerves aktīviem, kas ir atbilstīgi likviditātes rezerves izveidei un uzturēšanai, likvīdo aktīvu vērtēšanas metodēm un emitenta likviditātes seguma rādītāja prasību pārrēķinu, ņemot vērā Eiropas Komisijas Deleģētās regulas (ES) 2015/61 (2014.gada 10.oktobris), ar ko papildina Eiropas Parlamenta un Padomes Regulu (ES) Nr.575/2013 attiecībā uz likviditātes seguma prasību kredītiestādēm (turpmāk – Deleģētā regula Nr.2015/61) un Regulas Nr. 575/2013 prasības.

 **68.pants. Stresa tests**

 (1) Emitents regulāri vismaz reizi ceturksnī veic stresa testus, lai noteiktu, vai seguma aktīvi ir pietiekoši, lai segtu stresa pasākumiem pakļauto neatmaksāto segto obligāciju nominālvērtību.

 (2) Stresa testa iekļauj vismaz:

 1) procentu likmes risku;

 2) valūtas risku;

 3) kredītrisku;

 4) likviditātes risku;

 5) ieskaita risku;

 6) sajaukšanās risku.

 (3) Veicot šā panta pirmajā daļā norādīto stresa testu, ņem vērā noteiktus riska mazināšanas faktorus (piemēram, atvasināto instrumentu līgumus un citus līgumus, kas noslēgti ar mērķi mazināt riskus).

 **69.pants. Nepārtrauktas darbības politika**

 Emitents ievieš politiku un procedūras ar mērķi nodrošināt, ka nepārtraukti visā segto obligāciju termiņā pat potenciāli nelabvēlīgos tirgus apstākļos emitentam ir pietiekoši daudz likvīdu seguma aktīvu atkarībā no likvīdo seguma aktīvu veida un sastāva, kas nodrošina šā likuma prasību izpildi attiecībā uz seguma prasībām, minimālo virsnodrošinājuma un likviditātes rezervēm.

 **70.pants. Pagarināma termiņa struktūras**

 (1) Segto obligāciju termiņu var pagarināt, iestājoties objektīviem izraisītājnotikumiem:

 1) emitenta maksātnespēja;

 2) no emitenta neatkarīgi apstākļi, kuru iestāšanās dod ticamu pamatu uzskatīt, ka paredzētajos termiņos nebūs iespējams veikt kārtējos maksājumus ieguldītājiem.

 (2) Emitents var emitēt segtās obligācijas ar iespēju pagarināt termiņu ar nosacījumu, ka tiek šādi nodrošināta ieguldītāju aizsardzība:

 1) termiņa pagarināšanas izraisītājnotikumi ir norādīti noteikumos un tie nav pretrunā ar šā panta pirmo daļu;

 2) emitents nevar pagarināt termiņu pēc saviem ieskatiem;

 3) ieguldītājiem sniegtā informācija par termiņa struktūru ir pietiekama, lai ļautu tiem noteikt segtās obligācijas risku, un tā ietver aprakstu par:

 a) termiņa pagarināšanas izraisītājnotikumiem;

 b) emitenta maksātnespējas, noregulējuma un reorganizācijas pasākumu piemērošanas sekām attiecībā uz termiņa pagarinājumu;

 c) Komisijas vai īpašā administratora lomu attiecībā uz termiņa pagarinājumu;

 4) segtās obligācijas pagarinātais (beigu) termiņš tiek noteikts uz konkrētu dienu;

 (3) Īpašajam administratoram ir tiesības pagarināt segto obligāciju termiņu atbilstoši definētajiem termiņa pagarināšanas izraisītājnotikumiem.

 (4) Emitenta maksātnespējas vai likvidācijas procesa, noregulējuma un reorganizācijas pasākumu piemērošanas gadījumā termiņa pagarinājumi neietekmē segto obligāciju prasījumu prioritāti, kā arī nemaina sākotnējo segto obligāciju programmas izmaksu kārtību (secību).

 (5) Termiņa pagarinājums neietekmē likumā noteiktās ieguldītāju un segto obligāciju kreditoru tiesības prasīt segto obligāciju prasījumu samaksu no emitenta un segto obligāciju sabiedrības emitenta maksātnespējas un likvidācijas gadījumā.

**XIII nodaļa**

**Seguma aktīvu uzraudzība**

 **71.pants. Seguma portfeļa uzrauga iecelšana un atsaukšana**

 (1) Emitents ieceļ seguma portfeļa uzraugu, kurš ir neatkarīgs no emitenta un tā revidenta.

 (2) Seguma portfeļa uzraugs ir persona, kuru var iecelt par emitenta revidentu saskaņā ar Kredītiestāžu likumu. Persona, kura veikusi emitenta revīziju iepriekšējo trīs gadu laikā, nedrīkst būt seguma portfeļa uzraugs.

 (3) Emitents informē Komisiju par seguma portfeļa uzrauga amata kandidātu 30 darbdienas pirms kandidāts uzsāk pildīt savus amata pienākumus.

 (4) Komisijai ir tiesības uzdot emitentam pienākumu nomainīt seguma portfeļa uzraugu, ja tas neievēro normatīvos aktus segto obligāciju jomā vai pienācīgi neizpilda savus pienākumus, vai neatbilst seguma portfeļa uzraugam izvirzītajām prasībām saskaņā ar šo likumu, vai citu nopietnu iemeslu dēļ, kas var radīt negatīvas sekas ieguldītāju interesēm.

 (5) Seguma portfeļa uzraugs pārtrauc savu amata pienākumu izpildi šādos gadījumos:

 1) visi segto obligāciju prasījumi ir pilnībā izpildīti;

 2) ir iecelts īpašais administrators.

 (6) Seguma portfeļa uzraugs ir tiesīgs atkāpties no seguma portfeļa uzrauga amata pienākumu izpildes, ja tam ir pamatots iemesls, kā arī citos gadījumos, paziņojot par to emitentam vismaz trīs mēnešus iepriekš.

 (7) Emitenta slēdz rakstveida vienošanos ar seguma portfeļa uzraugu par seguma portfeļa uzraudzību pirms segto obligāciju emisijas.

 **72.pants. Seguma portfeļa uzrauga pienākumi**

 (1) Seguma portfeļa uzraugam ir šādi pienākumi:

 1) reizi gadā pārbaudīt, kā seguma portfelis atbilst šādām normatīvo aktu segto obligāciju jomā noteikumiem par:

 a) seguma portfeļa pārvaldīšanas līgumu,

 b) seguma portfeļa aktīvu sastāvu un tiem piemērojamām prasībām,

 c) primārajiem aktīviem,

 d) aizstājējaktīviem,

 e) aktīvu novērtēšanu,

 f) seguma prasībām,

 g) virsnodrošināšanu,

 i) likviditātes rezervēm;

 2) pārbaudīt ierakstu pareizību seguma aktīvu uzskaitē attiecībā uz katru seguma portfeļa seguma aktīvu;

 3) reizi gadā pārbaudīt, vai segto obligāciju emitents atbilst šā likuma prasībām un pienācīgi izpilda pienākumus, kas attiecas uz:

 a) atvasināto instrumentu līgumu izmantošanu,

 b) likviditātes rezervēm un tām atbilstīgajiem aktīviem;

 c) stresa testiem;

 d) informācijas sniegšanu ieguldītājiem.

 4) atbilstoši Komisijas noteiktajai kārtībai sagatavot ikgadēju atskaiti par pasākumiem, kādus emitents ir veicis, lai izpildītu likumā noteiktās seguma aktīvu nošķiršanas prasības, un par seguma portfeļa aktīvu kvalitāti;

 5) sadarboties ar Komisiju seguma portfeļa uzraudzības ietvaros.

 (2) Ikgadējo atskaiti sniedz trīs mēnešu laikā pēc iepriekšējā gada beigām.

 (3) Seguma portfeļa uzraugs sniedz atskaites par seguma portfeli emitentam, segto obligāciju sabiedrībai un Komisijai.

 (4) Seguma portfeļa uzraugs nekavējoties informē segto obligāciju sabiedrību, uzticības personu, ja tāda iecelta, un Komisiju, ja pēc seguma portfeļa uzrauga ieskatiem emitents vai seguma portfelis neatbilst likumā noteiktajām prasībām.

 (5) Ja emitents vai segto obligāciju sabiedrība nesniedz pilnu informāciju un skaidrojumus seguma portfeļa uzraugam saskaņā ar likuma 76.pantu, seguma portfeļa uzraugs nekavējoties informē Komisiju par to.

 **73.pants. Tiesības saņemt informāciju**

 Izpildot savas funkcijas, seguma portfeļa uzraugs:

 1) bez kavēšanās ir tiesīgs piekļūt visiem emitenta un segto obligāciju sabiedrības grāmatvedības dokumentiem, kā arī citai informācijai (neatkarīgi no informācijas nesēja, kādā informācija tiek glabāta), kas attiecas uz seguma portfeli, tajā iekļautajiem aktīviem un to pārvaldīšanu;

 2) ir tiesīgs pieprasīt informāciju no:

 a) emitenta vai segto obligāciju sabiedrības jebkura darbinieka,

 b) jebkuras personas, kas sniedz emitentam vai segto obligāciju sabiedrībai pakalpojumus, ieskaitot jebkuru personu, kura veic uzskaiti vai ir atbildīga par emitenta vai segto obligāciju sabiedrības grāmatvedību,

 c) jebkuras personas, kuras rīcībā ir seguma portfeļa uzraugam nepieciešamā informācija.

 **74.pants. Seguma portfeļa uzrauga atbildība par zaudējumiem**

 Seguma portfeļa uzraugs atbild ieguldītājiem par tiešajiem zaudējumiem, kas tiem radušies īpašā no administratora ļauna nolūka. Šajā pantā minētie zaudējumi noilgst trīs gadu laikā.

**XIV nodaļa**

**Īpašais administrators**

 **75.pants. Īpašā administratora iecelšana**

 (1) Komisijai ieceļ vienu vai vairākus īpašos administratorus šādos gadījumos:

 1) ir uzsākts emitenta likvidācijas process (izņemot emitenta pašlikvidāciju Kredītiestāžu likuma izpratnē) vai pasludināts emitenta maksātnespējas process;

 2) emitentam ir anulēta kredītiestādes licence;

 3) Komisija ir noteikusi emitentam finanšu pakalpojumu sniegšanas ierobežojumus;

 4) emitentam tiek piemērots noregulējums vai grupas noregulējums;

 5) pastāv īpaši apstākļi, kas norāda uz to, ka emitenta pienācīga darbība ir apdraudēta.

 (2) Komisija paziņo emitentam lēmumu iecelt vai atsaukt īpašo administratoru ne vēlāk kā nākamajā darbdienā pēc lēmuma pieņemšanas un publisko lēmumu savā tīmekļa vietnē.

 (3) Ar īpašā administratora iecelšanu tiek apturētas emitenta un tā pārvaldes institūciju tiesības pārvaldīt segto obligāciju programmu un jebkuru citu personu balsstiesības, ja tādas ir, segto obligāciju sabiedrībā.

 **76.pants. Prasības īpašā administratora kandidātam**

 (1) Par īpašo administratoru ieceļ, kurai ir tiesības būt par kredītiestādes likvidatoru saskaņā ar Kredītiestāžu likumu.

 (2) Komisija izvēlas īpašo administratoru saskaņā ar normatīvajiem aktiem, kas nosaka kredītiestādes maksātnespējas procesa administratora un likvidatora amata kandidātu atlasi.

 **77.pants. Īpašā administratora statuss**

 (1) Īpašais administrators ir neatkarīgs no emitenta, emitenta kreditoriem, ieguldītājiem un segto obligāciju kreditoriem un viņam nav saistoši minēto personu norādījumi.

 (2) Īpašajam administratoram, pildot šajā likumā noteiktos pienākumus un tiesības, nav nepieciešama speciālā atļauja (licence) patērētāju kreditēšanas pakalpojumu sniegšanai, speciālā atļauja (licenci) parāda atgūšanas pakalpojumu sniegšanai. Ja īpašais administrators kādu no viņam noteiktajiem pienākumu vai tiesību izpildes izrietošo uzdevumu deleģē citai personai, uz šo personu neattiecas šajā daļā noteiktais izņēmums no speciālās atļaujas (licences) saņemšanu.

 **78.pants. Īpašā administratora tiesības un pienākumi**

 (1) Īpašais administrators rīkojas visu ieguldītāju un segto obligāciju kreditoru labā un interesēs ar mērķi panākt pēc iespējas pilnīgāku visu segto obligāciju prasījumu pienācīgu izpildi no seguma portfeļa.

 (2) Ar īpašā administratora iecelšanu īpašajam administratoram ir visas likumā, emitenta statūtos, segto obligāciju programmas noteikumos un emitenta noslēgtajos līgumos, kas attiecas uz segto obligāciju programmu, noteiktās emitenta pārvaldes institūciju pienākumi, tiesības un pilnvaras, kas attiecas uz segto obligāciju programmu.

 (3) Īpašais administrators nodrošina, ka tiek pildītas emitenta saistības, kas izriet no segto obligāciju programmas noteikumos un emitenta noslēgtajiem līgumiem, kas attiecas uz segto obligāciju programmu.

 (4) Īpašais administrators pārvalda seguma portfeli un izmanto visas pārvaldnieka tiesības saskaņā ar noslēgto pārvaldīšanas līgumu līdz seguma portfeļa pārvaldes darbību nodošanai citam pārvaldniekam.

 (5) Īpašajam administratoram citastarp ir tiesības tālāk atsavināt seguma aktīvus saskaņā ar šā likuma noteikumiem, atgūt seguma aktīvos ietilpstošus prasījumus, saņemt seguma aktīviem piekrītošus maksājumus, izlietot seguma aktīvu nodrošinājumu, celt prasības tiesā par seguma aktīvos ietilpstošu prasījumu izpildi, slēgt izlīgumus, atteikties no prasības, pieņemt seguma aktīvu izpildījumu.

 (6) Īpašais administrators uz likuma pamata pārstāv emitentu vai segto obligāciju sabiedrību saistībā ar segto obligāciju programmu vai seguma aktīviem.

 (7) Īpašais administrators izmanto emitenta balsstiesības segto obligāciju sabiedrībā, pieņem lēmumus par segto obligāciju sabiedrības amatpersonu iecelšanu un atcelšanu, kā arī ir tiesīgs pieņemt lēmumu par emitentam piederošo segto obligāciju sabiedrības kapitāla daļu atsavināšanu emitentam, kas pārņem segto obligāciju programmu.

 (8) Īpašais administrators seko, lai maksājumi ieguldītājiem un segto obligāciju kreditoriem tiek veikti saskaņā ar segto obligāciju programmas noteikumiem. Ja segto obligāciju sabiedrībai nepietiek līdzekļu maksājuma veikšanai, īpašais administrators lemj par nepieciešamajām darbībām līdzekļu iegūšanai. Īpašais administrators ir tiesīgs ņemt aizdevumus segto obligāciju sabiedrības vārdā, ja tas ir nepieciešams īslaicīgu seguma portfeļa likviditātes problēmu novēršanai.

 (9) Īpašais administrators pārbauda, vai seguma aktīvu kopums (ieskaitot maksājumus, kas tiks saņemti saskaņā ar seguma aktīviem) ir pietiekams, lai segtu visas segto obligāciju saistības, aprēķinot to vērtību saskaņā ar šā likuma noteikumiem par seguma aktīvu kopuma vērtības noteikšanu.

 (10) Ievērojot ieguldītāju un segto obligāciju kreditoru intereses, īpašais administrators veic nepieciešamos pasākumus, lai nodotu segto obligāciju programmu un seguma portfeli citam emitentam.

 (11) Īpašais administrators ir tiesīgs celt prasību par seguma aktīvu tālākas atsavināšanas atzīšanu par spēkā neesošiem, ja darījums nav noslēgts uz tirgus noteikumiem un rada zaudējumu ieguldītājiem un segto obligāciju kreditoriem.

 (12) Īpašajam administratoram papildus minētajām tiesībām un pienākumiem, kā arī darbībām, ko tas veic emitenta vietā vai vārdā, ir arī šādas tiesības un pienākumi:

 1) izpildīt, noslēgt, grozīt un izbeigt seguma portfeļa pārvaldei nepieciešamos līgumus (tostarp slēgt seguma aktīvu pārvaldīšanas līgumus), kā arī celt prasības saistībā ar šajā punktā minētajiem līgumiem;

 2) bez īpaša pilnvarojuma noslēgt, grozīt un izbeigt segto obligāciju sabiedrības vārdā darījumus ar seguma aktīviem, kā arī segto obligāciju sabiedrības vārdā un vietā izmantot visas segto obligāciju sabiedrības tiesības, kas izriet no seguma aktīva un tā nodrošinājuma.

 3) ierosināt grozījumus segto obligāciju programmas dokumentos un veikt darbības šajā likumā un segto obligāciju programmas noteikumos noteikto piekrišanu saņemšanai;

 4) uzraudzīt un veikt nepieciešamās darbības, lai segto obligāciju programma, seguma portfelis un seguma aktīvi atbilst normatīv aktu segto obligāciju jomā un segto obligāciju programmas noteikumos noteiktajām prasībām;

 5) ņemt aizņēmumus kredītiestādēs uz seguma aktīvu rēķina, ja tas ir nepieciešams segto obligāciju prasījumu izpildei saskaņā ar segto obligāciju programmas noteikumiem, un apgrūtināt seguma aktīvus, lai nodrošinātu šajā punktā minētos aizņēmumus;

 6) pieaicināt speciālistus, lai saņemtu grāmatvedības, audita un juridiskos pakalpojumus, kā arī nodrošinātu īpašā administratora pārstāvību valsts pārvaldes un tiesu iestādēs un saņemtu citus pakalpojumus, kas nepieciešami, lai nodrošinātu šajā likumā noteikto īpašā administratora funkciju izpildi;

 7) Komisijai reizi ceturksnī un pilnvaru izbeigšanās gadījumā iesniegt atskaiti par savu darbību un nodot lietas atbilstoši Komisijas noteiktajam;

 8) emitenta maksātnespējas gadījumā iesniegt emitenta maksātnespējas administratoram ieguldītāju un segto obligāciju kreditoru sarakstu pēc tam, kad pabeigta seguma aktīvu pārdošana.

 (8) Emitents, segto obligāciju sabiedrība un viņu piesaistītie ārpakalpojumu sniedzēji saistībā ar segto obligāciju programmas īstenošanu sniedz īpašajam administratoram visu tā funkciju veikšanai nepieciešamo informāciju, dokumentus un paskaidrojumus.

 **79.pants. Segto obligāciju pirmstermiņa dzēšana**

 Īpašajam administratoram ir pienākums pieņemt lēmumu par segto obligāciju pirmstermiņa dzēšanu, ja saskaņā ar novērtējumu seguma aktīvu kopums nav pietiekams, lai segtu visas segto obligāciju saistības un segto obligācijas sabiedrības saistības, un segto obligāciju sabiedrībai nav pietiekami likvīdi aktīvi neto izejošās naudas plūsmas nodrošināšanai saskaņā ar segto obligāciju programmas noteikumiem nākamās 180 dienas.

 **80.pants. Segto obligāciju sabiedrības pakļautība īpašajam administratoram**

 (1) Segto obligāciju sabiedrībai, tās amatpersonām un darbiniekiem ir saistoši īpašā administratora norādījumi visos jautājumos, kas saskaņā ar likumu ir īpašā administratora kompetencē.

 (2) Segto obligāciju sabiedrībai ir nepieciešama īpašā administratora piekrišana jebkādu darbību veikšanai ar seguma portfeli un darījumu slēgšanai ar seguma aktīviem.

 (3) Atvasināto instrumentu līgumus, darījumus par seguma portfeļa atsavināšanu, seguma aktīvu apgrūtināšanu un aizņēmumus segto obligāciju sabiedrības vārdā slēdz īpašais administrators.

 **81.pants. Emitenta pienākumi**

 (1) Emitents turpina pārvaldīt seguma portfeli saskaņā ar seguma aktīvu pārvaldīšanas līgumu līdz brīdim, kad seguma portfeļa pārvaldīšanu pārņem īpašais administrators vai cits pārvaldnieks.

(2) Pēc īpašā administratora pieprasījuma emitents turpina pildīt atsevišķas segto aktīvu pārvaldes darbības līdz brīdim, kad attiecīgo pārvaldes darbību izpildi pārņem īpašais administrators vai tā iecelts pārvaldnieks.

(3) Īpašais administrators ir tiesīgs turpināt lietot programmas, datu bāzes, intelektuālā īpašuma tiesības un licences, ko emitents izmantoja un ar tiem pašiem noteikumiem (tostarp, attiecībā uz maksu), un kas ir nepieciešamas segto obligāciju programmas un seguma aktīvu pārvaldīšanai.

 (4) Īpašais administrators maksā emitentam par šā panta pirmajā, otrajā un trešajā daļā minēto pakalpojumu sniegšanu, kas nepārsniedz seguma portfeļa pārvaldīšanas līgumā un segto obligāciju programmas dokumentos noteikto atlīdzības apmēru.

 (5) Emitents nodod īpašajam pārvaldniekam visu informāciju, līgumus un dokumentus, kas attiecas uz segto obligāciju programmu, seguma aktīviem un to pārvaldīšanu.

 **82.pants. Īpašā administratora uzraudzība**

(1) Īpašā administratora darbību uzrauga Komisija.

 (2) Komisija ir tiesīga kontrolēt īpašā administratora darbību un atbilstību šajā likumā noteiktajam.

 (3) Komisijas pilnvarotai personai ir tiesības iepazīties ar visu īpašā administratora rīcībā esošo un ar segto obligāciju programmu saistīto dokumentāciju

 (4) Komisijai ir tiesības saņemt no administratora paskaidrojumus un jebkuru citu nepieciešamo informāciju saistībā ar viņa pienākumu pildīšanu un segto obligāciju programmu.

 **83.pants. Īpašā administratora atlīdzība un izdevumi**

 (1) Viena vai vairāku īpašo administratoru atlīdzība visā darbības periodā nedrīkst kopumā pārsniegt 0,07 procentus gadā no seguma portfeļa vērtības īpašā administratora iecelšanas dienā. Īpašā administratora atlīdzība tiek segta no ienākumiem no seguma aktīviem.

 (2) Īpašā administratora atlīdzība ietver visus īpašā administratora izdevumus, tostarp viņa mēneša atalgojumu un citus izdevumus, kas īpašajam administratoram rodas saistībā īpašā administratora funkciju, tiesību un pienākumi izpildi, izņemot šādus izdevumus:

 1) valsts nodevu maksājumus un citus obligātus maksājumus kompetentām iestādēm saistībā ar īpašā administratora kompetencē esošo darbību izpildi;

 2) Kredītiestāžu likumā noteiktos maksājumus, ko segtu kredītiestāde kā tās likvidācijas izmaksas, izņemot, likvidatora un viņa palīga atlīdzību.

 (3) Īpaša administratora mēneša atalgojums atbilst Centrālās statistikas pārvaldes oficiālajā statistikas paziņojumā publicēto finanšu un apdrošināšanas jomā strādājošo aizpagājušā gada mēneša vidējās darba samaksas apmēram, kas noapaļots pilnos *euro*, un kam piemērots koeficients 5.

 (4) Segto obligāciju sabiedrības darbinieku darba samaksu sedz apjomā, kas nepārsniedz attiecīgo izmaksu līmeni, kas segto obligāciju sabiedrībai mēnesī vidēji bija 12 mēnešus līdz īpašā administratora iecelšanai.

 (5) Īpašais administrators reizi ceturksnī un pilnvaru izbeigšanās gadījumā Komisijai iesniedz atskaiti par savu darbību. Atskaitē norāda ziņas par saņemto atlīdzības summu, segtajām segto obligāciju programmas administrēšanas izmaksām, segto obligāciju saistību izpildi, seguma portfeļa stāvokli, izlietotajiem seguma aktīviem un citas ziņas, kas sniedz patiesu un pilnīgu priekšstatu par īpašā administratora darbību.

 **84.pants. Atbildība par zaudējumiem**

 Īpašais administrators atbild emitentam, ieguldītājiem, segto obligāciju kreditoriem un segto obligāciju sabiedrības kreditoriem par tiešajiem zaudējumiem, kas tiem radušies īpašā administratora ļauna nolūka dēļ. Tiesības prasīt šos zaudējumus noilgst trīs gadu laikā.

 **85.pants. Īpašā administratora atkāpšanās, atsaukšana un pilnvaru izbeigšanās**

 (1) Īpašais administrators paziņo Komisijai par nodomu atkāpties no īpašā administratora pienākumu izpildes vismaz 60 dienas iepriekš.

 (2 Īpašā administratora pilnvaras beidzas:

 1) ar dienu, kad ir pilnībā segti visi segto obligāciju prasījumi un pabeigta seguma aktīvu nodošana, ja to paredz segto obligāciju sabiedrības noslēgtie atsavināšanas līgumi;

 2) ir stājusies spēkā un pabeigta segto obligāciju programmas nodošana citam emitentam.

 (3) Komisija atsauc īpašo administratoru šādos gadījumos:

 1) īpašais administrators, veicot savus pienākumus, nepilda šā likuma vai citu normatīvo aktu prasības attiecībā uz segto obligāciju programmu vai tiesu lēmumus;

 2) neatbilst šajā likumā norādītajām prasībām;

 3) ļaunprātīgi izmanto savu pilnvarojumu;

 4) rīkojas nolaidīgi.

 (4) Komisijas lēmumu, kas minēts šā panta trešajā daļā īpašais administrators var pārsūdzēt Administratīvajā procesa likumā noteiktajā kārtībā.

 (5) Īpašais administrators nodod lietas Komisijas norādītajai personai Komisijas norādītajā termiņā.

**XV nodaļa**

**Ieguldītāju un segto obligāciju kreditoru tiesības emitenta un segto obligāciju sabiedrības maksātnespējas procesā un emitenta noregulējumā**

 **86.pants. Prasījumu prioritāte**

 (1) Ieguldītāju un segto obligāciju kreditoru tiesības tiek ierobežotas ar segto obligāciju sabiedrībai piederošiem seguma aktīviem.

(2) Segto obligāciju kreditoru prasījumiem un ieguldītāju prasījumiem pret seguma aktīviem ir vienādas tiesības un viena prioritāte. Ja seguma aktīvi nav pietiekami visu ieguldītāju un segto obligāciju kreditoru prasījumu segšanai, tie tiek apmierināti no seguma aktīviem proporcionāli visu segto obligāciju kreditoru un ieguldītāju prasījumiem.

 **87.pants. Ieguldītāju un segto obligāciju kreditoru prasījumi emitenta maksātnespējas procesā**

 (1) Emitenta maksātnespējas procesā ieguldītājiem un segto obligāciju kreditoriem ir prasījuma tiesības pret emitentu tādā apjomā, kādā ieguldītāju un segto obligāciju kreditoru prasījumus nesedz seguma aktīvi. Šajā daļā minētajiem ieguldītāju un segto obligāciju kreditoru prasījumiem ir tāda pati izpildes prioritāte kā citiem Kredītiestāžu likumā paredzētajam par kreditoru prasījumu apmierināšanu pārējie likumīgo kreditoru prasījumu gadījumā.

 (2) Īpašais administrators paziņo Komisijai un emitenta maksātnespējas administratoram seguma aktīvu novērtējumu 40 dienu laikā pēc īpašā administratora iecelšanas. Īpašais administrators nekavējoties informē emitenta maksātnespējas administratoru par to segto obligāciju prasījumu, kas nav segti.

 (3) Īpašais administrators apstiprina un iesniedz emitenta maksātnespējas administratoram segto obligāciju sabiedrības ieguldītāju un segto obligāciju kreditoru sarakstu jebkurā no šādiem gadījumiem:

 1) saskaņā ar īpašā administratora veikto novērtējumu, seguma aktīvu kopums nav pietiekams visu segto obligāciju prasījumu segšanai;

 2) segto obligāciju prasījumi nav pilnībā segti, pilnībā izlietojot visus seguma aktīvus.

 (4) Emitenta maksātnespējas administrators iekļauj attiecīgos ieguldītājus un segto obligāciju kreditorus emitenta kreditoru sarakstā. Ieguldītāji un segto obligāciju kreditoriem nav jāveic nekādas papildu darbības, lai iesniegtu savus prasījumus emitenta maksātnespējas procesā.

 (4) Īpašais administrators pēc emitenta maksātnespējas procesa administratora pieprasījuma sniedz ziņas emitenta maksātnespējas procesa administratoram par segto obligāciju prasījumu aktuālo neatmaksāto summu, segto obligāciju programmas nodošanas gaitu, seguma aktīvu tālāku atsavināšanu vai izlietošanu un citas ziņas, kas pamatoti nepieciešamas emitenta maksātnespējas procesā.

 (5) Emitenta maksātnespējas procesu nevar pabeigt un nav atļauta emitenta tādu kreditoru prasījumu, kuriem ir tāda pati prioritāte kā ieguldītāju un segto obligāciju kreditoru prasījumiem, izmaksa šiem kreditoriem, kamēr nav iestājies viens no šādiem nosacījumiem:

 1) segto obligāciju programmas nodošana citam emitentam;

 2) visi segto obligāciju prasījumi ir pilnībā segti;

 3) ir pabeigta visu seguma aktīvu izlietošana vai pārdošana un īpašais administrators ir iesniedzis emitenta maksātnespējas administratoram ieguldītāju un segto obligāciju kreditoru sarakstu.

**XVI nodaļa**

**Emitenta, atsavinātāja un segto obligāciju sabiedrības maksātnespējas procesa īpatnības**

 **88.pants. Piemērojamais tiesiskais regulējums**

 (1) Maksātnespējas likuma noteikumi ir piemērojami segto obligāciju sabiedrībai, ciktāl šis likums nenosaka citādi.

 (2) Latvijā dibinātai segto obligāciju sabiedrībai nav piemērojams tiesiskās aizsardzības process un ārpustiesas tiesiskās aizsardzības process.

 **89.pants. Atsevišķu tiesību normu nepiemērošana**

 (1) Normatīvie akti, kas ierobežo, aptur, pārtrauc, groza vai samazina emitenta saistības emitenta maksātnespējas procesā, noregulējumā vai reorganizācijas pasākumos, ieskaitot ar procentiem saistītos ierobežojumus, procentu, nokavējuma procentu un pamatsummas aprēķinu un samaksu, nav piemērojami emitenta saistībām, kas izriet no segtajām obligācijām.

 (2) Jebkādi normatīvajos aktos noteiktie ierobežojumi, kas ir piemērojami emitenta darbībām saistībā ar seguma aktīvu uzturēšanu, nav piemērojami emitenta maksātnespējas, noregulējuma un reorganizācijas pasākumu piemērošanas laikā, ja vien šajā likumā nav noteikts citādi.

 (3) Segto obligāciju sabiedrības maksātnespējas vai piespiedu likvidācijas procesa ierosināšana vai pasludināšana neietekmē segto obligāciju sabiedrības galvojuma saistības un to izpildi saskaņā ar šā likuma un sniegtā galvojuma noteikumiem.

 **90.pants. Segto obligāciju sabiedrības maksātnespējas procesa uzsākšana**

 Pieteikumu par segto obligāciju sabiedrības maksātnespēju var iesniegt un pasludināt šo sabiedrību par maksātnespējīgu Maksātnespējas likumā noteiktajā kārtībā var tikai pēc tam, kad ir pilnībā segti visi segto obligāciju prasījumi.

 **91.pants. Seguma aktīvi atsavinātāja vai emitenta sabiedrības maksātnespējas procesā**

 (1) Īpašā administratora noslēgtie darījumi un darbības ar seguma aktīviem nevar tikt atzīti par spēkā neesošiem segto obligāciju sabiedrības maksātnespējas procesā.

 (2) Atsavinātāja maksātnespējas vai likvidācijas process, noregulējums vai reorganizācijas pasākumi neietekmē segto obligāciju sabiedrības tiesības uz tai atsavinātajiem seguma aktīviem. Naudas līdzekļi un citi seguma aktīvi, ko tur, saņem vai pārvalda atsavinātājs, neietilpst atsavinātāja mantā atsavinātāja maksātnespējas procesā. Atsavinātāja maksātnespējas administrators nodod šajā daļā minēto mantu segto obligāciju sabiedrībai pēc īpašā administratora pieprasījuma.

 **92.pants. Automātiskā paātrināšana**

 (1) Normatīvie akti vai darījumu noteikumi, kas nosaka emitenta saistību automātisko paātrinājumu, nav piemērojamas emitenta maksājumu saistībām, kas izriet no segto obligāciju emisijas.

 (2) Normatīvie akti vai darījumu noteikumi, kas nosaka segto obligāciju sabiedrības saistību automātisko paātrināšanu, nav piemērojamas segto obligāciju sabiedrības saistībām pret ieguldītājiem un segto obligāciju kreditoriem.

 (3) Emitenta maksātnespējas vai likvidācijas process, noregulējums vai reorganizācijas pasākumi, to ierosināšana vai uzsākšana nav pamats emitenta saistību, kas izriet no segto obligāciju programmas, automātiskajai paātrināšanai. Segto obligāciju programmas noteikumos nav atļauts paredzēt šim punktam pretējus noteikumus.

 (4) Ar dienu, kad tiek pasludināts emitenta maksātnespējas process vai uzsākts noregulējums, segto obligāciju saistību maksājumus veic segto obligāciju sabiedrība no seguma aktīviem.

 **93.pants. Ieskaita aizliegums**

 Emitenta un ieguldītāju un segto obligāciju kreditoru prasījumu ieskaits ir aizliegts no brīža, kad tiek uzsākts emitenta maksātnespējas process, noregulējums vai reorganizācijas pasākumi.

**XVII nodaļa**

**Segto obligāciju pārrobežu emisijas vispārīgie noteikumi**

 **94.pants. Emitenta valsts jurisdikcijas normatīvo aktu piemērojamība**

 (1) Emitents emitē segtās obligācijas saskaņā ar tās dalībvalsts normatīvajiem aktiem, kurā segto obligāciju programma ir atļauta (reģistrēta).

 (2) Segto obligāciju pārrobežu emisijas gadījumā tikai emisijas jurisdikcijas normatīvie akti regulē jautājumus, kas saistīti ar:

 1) emitenta tiesībām veikt segto obligāciju emisiju;

 2) seguma aktīviem, ieskaitot to atbilstības kritērijus, seguma aktīvu nošķiršanu;

 3) par segto obligāciju programmas īstenošanu atbildīgās amatpersonas, viņu statusu un pilnvaras;

 4) ieguldītāju un citu kreditoru, kuru tiesības un statuss tiek atzīts par līdzvērtīgu ieguldītāju statusam, tiesības, tiesību aizsardzība, tai skaitā, tiesības veikt piespiedu izpildi pret seguma aktīviem un šo tiesību izmantošanu;

 5) segto obligāciju sabiedrības galvojuma par segto obligāciju emisijas saistībām formu un saturu;

 6) segto obligāciju saistību automātisko paātrināšanu.

 **95.pants. Latvijas Republikas normatīvo aktu piemērojamība**

 (1) Segto obligāciju pārrobežu emisijās Latvijas Republikas normatīvie akti regulē šādus jautājumus:

 1) seguma aktīvu nodošanas darījuma formu, saturu un spēkā esamību darījumiem, saskaņā ar kuriem Latvijā reģistrēts atsavinātājs (arī dalībvalsts vai ārvalsts kredītiestādes filiāle) nodod tai piederošus seguma aktīvus citā dalībvalstī izveidotai segto obligāciju sabiedrībai vai dalībvalsts emitentam, izņemot darījumus, saskaņā ar kuriem citas dalībvalsts emitenta filiāle Latvijā nodod tās aktīvus dalībvalsts emitentam iekļaušanai šīs dalībvalsts emitenta emitētu segto obligāciju programmas seguma portfelī saskaņā ar šā likuma 99.pantu;

 2) trešo personu tiesības apstrīdēt šā panta pirmās daļas 1.punktā minētos darījumus, celt prasību par to atzīšana par spēkā neesošiem, šo darījumu apstrīdēšanu un atzīšanu par spēkā neesošiem maksātnespējas procesā;

 3) Latvijā esošu seguma aktīvu aizsardzību pret trešo personu prasījumiem, piespiedu izpildi piemērošanu un ieskaita aizliegumu;

 4) Latvijā izveidotas segto obligāciju sabiedrības darbību, darbības izbeigšanu, aizsardzību pret trešo personu prasījumiem un piespiedu izpildi;

 5) parādnieka un nodrošinājuma devēja tiesības un pienākumus saistībā ar segto obligāciju emisiju, ja attiecīgo seguma aktīvu ir atsavinājis šīs daļas 1.punktā minēts atsavinātājs;

 6) ar seguma aktīviem saistītā nodrošinājuma nodošanu;

 7) seguma portfelim piekrītošu finanšu līdzekļu, kas ieskaitīti kredītiestādes kontā Latvijā, nošķiršanu no konta turētāja mantas konta turētāja maksātnespējas procesā, izņemot gadījumu, ja konta turētājs ir dalībvalsts kredītiestādes filiāle Latvijā;

 8) dalībvalstī atļautās (reģistrētās) par segto obligāciju programmu īstenošanu atbildīgo amatpersonu darbību Latvijā.

 (2) Šā likuma noteikumi par tiesībām sniegt ziņas, kas klientu personu, kontu, noguldījumu vai darījumu noslēpums, un personas datu apstrādi ir piemērojami arī dalībvalsts segto obligāciju sabiedrības, dalībvalsts emitenta, segto obligāciju programmas uzrauga, seguma portfeļa pārvaldnieka, īpašā administratora, likvidatora un personu, kas iegūst seguma aktīvu seguma portfeļa bankrota vai likvidācijas gadījumā, tiesībām sniegt šīs ziņas un veikt personas datu apstrādi attiecībā uz seguma aktīviem un nodrošinājumu, kas atrodas Latvijā, un seguma aktīviem, ko ir atsavinājusi Latvijā licencēta kredītiestāde vai ārvalsts kredītiestādes filiāle.

 (3) Šā likuma noteikumi, kas ierobežo piespiedu izpildi attiecībā uz seguma aktīviem, ir piemērojami arī attiecībā uz piespiedu izpildi pret tādiem seguma aktīviem, kas atrodas Latvijā un ir iekļauti seguma portfelī segto obligāciju emisijā, kas veikta citā dalībvalstī (arī šā likuma 99.pantā minētajā gadījumā) , vai attiecībā uz kuriem Latvijas tiesā lemj par piespiedu izpildi, kā arī aktīviem, uz kuru pamata emitētas šā likuma XX nodaļā minētās segtās obligācijas.

 (4) Seguma aktīva iekļaušanu šā panta pirmajā daļā minētajā seguma portfelī apliecina tiesību subjekts, kas ir emitents attiecīgajā segto obligāciju programmā vai kas Latvijā vai citā dalībvalstī tur attiecīgās segto obligāciju programmas seguma aktīvus.

 **96.pants. Īpašie administratori no citām dalībvalstīm**

 (1) Citas dalībvalsts kompetentās institūcijas iecelta īpašā administratora pilnvaras apliecina šo institūciju lēmuma oriģināla apliecināta kopija vai cits apliecinājums, kas atbilst attiecīgās dalībvalsts normatīvajiem aktiem.

 (2) Citas dalībvalsts kompetentās institūcijas ieceltam īpašajam administratoram ir tiesības Latvijā īstenot pilnvaras, kuras tas drīkst īstenot attiecīgās dalībvalsts teritorijā. Īpašajam administratoram ir tiesības pilnvarot personas, kuras palīdz īpašajam administratoram vai pārstāv to.

 **97.pants. Segto obligāciju programmas uzraudzība segto obligāciju pārrobežu emisijās**

 (1) Segto obligāciju pārrobežu emisijās Komisijai ir šajā likumā noteiktās uzraudzības funkcijas un pilnvaras, ja segto obligāciju emisija ir atļauta Latvijā.

 (2) Dalībvalsts segto obligāciju uzraudzības kompetentā institūcija ir tiesīga veikt dalībvalsts normatīvajos aktos noteiktās segto obligāciju uzraudzības darbības Latvijā attiecībā uz dalībvalstī atļautas (reģistrētas) segto obligāciju programmas seguma portfeļa daļu, kas atrodas Latvijā, Latvijā izveidotu segto obligāciju sabiedrību, kas tur seguma portfeli vai tā daļu segto obligāciju programmā, kas atļauta (reģistrēta) šajā dalībvalstī..

 (3) Dalībvalsts segto obligāciju uzraudzības kompetentā institūcija informē Komisiju par plānoto segto obligāciju uzraudzības darbību veikšanu Latvijā.

 (4) Komisija un citas dalībvalsts segto obligāciju uzraudzības kompetentās iestādes konsultējas un sadarbojas jautājumos, kas saitīti ar segto obligāciju pārrobežu emisiju uzraudzību.

**XVIII nodaļa**

**Dalībvalsts segto obligāciju sabiedrība un segto obligāciju emisija dalībvalstī, neveidojot segto obligāciju sabiedrību**

 **98.pants. Dalībvalsts segto obligāciju sabiedrība**

 (1) Dalībvalsts segto obligāciju sabiedrībai vai dalībvalsts emitentam, pārvaldot seguma portfelī iekļautus seguma aktīvus, kas atrodas Latvijā, ir šajā likumā 10.pantā noteiktie reģistrācijas un licencēšanas prasību izņēmumi, kā arī segto obligāciju sabiedrībai noteiktās tiesības un pienākumi.

 (2) Attiecībā uz seguma aktīviem, ko dalībvalsts segto obligāciju sabiedrībai vai dalībvalsts emitentam nodod atsavinātājs, kas reģistrēts Latvijā, vai atsavinātāja filiāle Latvijā, atsavinātājs nodrošina, ka dalībvalsts segto obligāciju sabiedrība (dalībvalsts emitents) ievēro šā likuma noteikumus par kredītiestāžu neizpaužamo ziņu sniegšanas ierobežojumiem.

 (3) Ja dalībvalsts segto obligāciju sabiedrībai Latvijā saskaņā ar Eiropas Parlamenta un Padomes Regulu (ES) 2015/848 (2015.gada 20.maijs) par maksātnespējas procedūrām (turpmāk – Regula Nr.2015/848) Latvijā ir uzsākta sekundārā maksātnespējas procedūra, dalībvalsts segto obligāciju sabiedrībai šajā procesā piemēro šā likuma XV un XVI nodaļas noteikumus.

 **99.pants. Pārrobežu segto obligāciju emisijas īpatnības, saglabājot segtos aktīvus emitenta bilancē un neveidojot segto obligāciju sabiedrību**

 (1) Citas dalībvalsts emitents var emitēt segtās obligācijas savā vai citā dalībvalstī saskaņā ar tādu dalībvalsts normatīvo aktu, kas atļauj šim emitentam veikt seguma aktīvu nošķiršanu segto obligāciju programmā, neveicot seguma aktīvu nodošanu segto obligāciju sabiedrībai, un seguma portfelī iekļaut seguma aktīvus, kas atrodas Latvijā.

 (2) Seguma aktīvu iekļaušanu citas dalībvalsts emitenta seguma portfelī, ko veic šī dalībvalsts emitenta kredītiestādes filiāle Latvijā saistībā ar šī emitenta segto obligāciju programmu dalībvalstī, nepiemēro šā likuma noteikumus par seguma aktīvu nodošanu un nošķiršanu, kā arī citas šā likuma normas piemēro atbilstoši XVII nodaļas noteikumiem.

 (3) Seguma aktīvu iekļaušana citas dalībvalsts emitenta seguma portfelī, ko veic šī dalībvalsts emitenta kredītiestādes filiāle Latvijā, nav aizliegta attiecībā uz patērētāju tiesību aizsardzību, ja dalībvalsts emitenta filiāle nodrošina nodoto aktīvu pārvaldīšanu Latvijā.

 (4) Dalībvalsts emitents, kas iekļauj šī dalībvalsts emitenta filiāles Latvijā aktīvus seguma portfelī, veic šo seguma aktīvu nošķiršanu Latvijas filiālē saskaņā ar emisijas jurisdikcijas normatīvajiem aktiem, un Latvijā attiecībā uz to nepiemēro citas papildu prasības attiecībā uz aktīvu nošķiršanu.

 (5) Seguma aktīvu nošķiršanai, ko veic citas dalībvalsts emitenta kā kredītiestādes filiāle Latvijā, saskaņā ar dalībvalstī atļautu (reģistrētu) segto obligāciju programmu, nav nepieciešams saņemt Komisijas atļauju saskaņā ar Kredītiestāžu likuma noteikumiem par uzņēmuma pāreju un tā nerada uzņēmuma pāreju Komerclikuma izpratnē. Šis noteikums ir piemērojams arī gadījumos, kad nodalītie citas dalībvalsts emitenta kredītiestādes filiāles Latvijā aktīvi, kas iekļauti šī emitenta citā dalībvalstī emitētu segto obligāciju seguma portfelī, saskaņā ar šīs dalībvalsts normatīvajiem aktiem tiek nodoti segto obligāciju programmas īpašajam administratoram vai citai personai vai izlietoti saskaņā ar šīs dalībvalsts normatīvo aktu un segto obligāciju programmas noteikumu prasībām.

 (6) Citas dalībvalsts emitenta, tā pārvaldes institūciju un amatpersonu pilnvaras rīkoties ar seguma portfelī iekļautiem seguma aktīviem nosaka emisijas jurisdikcijas un dalībvalsts, kurā emitents ir reģistrēts, normatīvie akti un segto obligāciju programmas noteikumi.

 (7) Emisijas jurisdikcijas un emitenta jurisdikcijas normatīvajos aktos noteiktie ierobežojumi ir saistoši dalībvalsts emitenta filiālei Latvijā un tās amatpersonām. Emisijas jurisdikcijas un emitenta jurisdikcijas normatīvajos aktos noteiktie ierobežojumi ir saistoši trešajām personām, ja šīs personas zināja par seguma aktīva iekļaušanu seguma portfelī un ierobežojuma iestāšanos.

 (8) Jebkāda seguma portfeļa likvidācija (piemēram, aktīvu pārdošana) un bankrota procedūra citas dalībvalsts likuma izpratnē notiek saskaņā ar emisijas jurisdikcijas normatīvajiem aktiem. Ja emisijas jurisdikcijas normatīvie akti paredz seguma portfeļa kā lietu kopības likvidācijas un bankrota procedūras, Latvijā attiecīgais process tiek pielīdzināts dalībvalsts kredītiestādes maksātnespējas procesam.

 (9) Trešo personu tiesības apstrīdēt darījumus, kas veikti ar citas dalībvalsts emitenta Latvijas filiāles aktīviem, kas iekļauti seguma portfelī, nosaka emisijas jurisdikcijas normatīvie akti.

**XIX nodaļa**

**Aktīvu atsavināšana un aizsardzība segto obligāciju pārrobežu emisijā**

 **100.pants. Aktīvu atsavināšana citas dalībvalsts emitentam vai segto obligāciju sabiedrībai**

 (1) Latvijā licencēta kredītiestāde vai ārvalsts kredītiestādes filiāle Latvijā ir tiesīga atsavināt aktīvus dalībvalsts emitentam iekļaušanai šīs dalībvalsts emitenta emitētu segto obligāciju seguma portfelī, ja atsavinātos aktīvus var izmantot kā seguma aktīvus atbilstoši emisijas jurisdikcijas normatīvajiem aktiem, un aktīvu nodošanas mērķis ir nepārprotami noteikts aktīvu atsavināšanas līgumā.

 (2) Aktīvu atsavināšanai šā panta pirmajā daļā minētajā gadījumā ir piemērojami tādi paši šā likuma noteikumi kā par seguma aktīvu atsavināšanu, kā arī tiesībām uz apdrošināšanas atlīdzību, ciktāl tas nav pretrunā ar šā likuma 99.pantu šajā pantā paredzētajā gadījumā.

 (3) Šā panta pirmajā daļā minētajos gadījumos atsavinātājs, dalībvalsts segto obligāciju sabiedrība un dalībvalsts emitents, nodrošina, ka:

 1) aktīvi pēc to atsavināšanas turpina tikt pārvaldīti Latvijā un aktīvu atsavināšana būtiski nepasliktina parādnieku un nodrošinājuma devēju tiesisko stāvokli, salīdzinot ar to, kāds tas būtu bijis saskaņā ar šā likuma noteikumiem;

 2) dokumenti un cita informācija, kas attiecas uz atsavinātajiem aktīviem, ir pieejami Latvijā pēc pirmā pieprasījuma.

 (4) Ja darījumā, kas nodibina atsavināto aktīvu vai tā nodrošinājumu, līdzēji nav vienojušies par tiesu piekritību strīdiem, kas saistīti ar šo darījumu, parādnieks vai nodrošinājuma devējs var celt prasību tiesā pēc savas dzīvesvietas, ja tā ir Latvijā. Aktīvu pārņēmējs var celt prasību pret parādnieku vai nodrošinājuma devēju strīdā, kas saistīts ar atsavināto aktīvu, citas dalībvalsts tiesā tikai ar parādnieka vai nodrošinājuma devēja piekrišanu.

 (5) Šā likuma noteikumi par ieskaita aizliegumu ir piemērojami arī attiecībā uz seguma aktīviem, kas atrodas Latvijā un ir iekļauti seguma portfelī segto obligāciju emisijā, kas veikta citā dalībvalstī.

 **101.pants. Citā dalībvalstī esošu seguma aktīvu izmantošana**

 (1) Emitents Komisijas atļautas segto obligāciju programmās ietvaros iekļauj seguma portfelī citā dalībvalstī esošus seguma aktīvus, tajā skaitā emitenta kredītiestādes filiāles citā dalībvalstī aktīvus, ja tie atbilst šajā likumā noteiktajām seguma aktīvu prasībām. Šāda segto obligāciju emisija notiek pēc šā likuma noteikumiem, ņemot vērā šā panta otrajā un trešajā daļā noteiktās īpatnības.

 (2) Ja segto obligāciju programma paredz seguma portfelī iekļaut citā dalībvalstī esošus seguma aktīvus, kas tiek iegūti īpaši šai segto obligāciju programmai, emitents papildus citiem šajā likumā noteiktajiem pienākumiem ievēro šādus noteikumus:

 1) dalībvalsts normatīvie akti neaizliedz šo seguma aktīvu iekļaušanu seguma portfelī segto obligāciju programmā ārpus dalībvalsts;

 2) dalībvalsts normatīvie akti nodrošina seguma aktīvu un ieguldītāju un segto obligāciju kreditoru tiesību uz seguma aktīviem aizsardzību, kas ir līdzvērtīga šajā likumā noteiktajai;

 3) dalībvalsts normatīvajos aktos nav paredzēti šķēršļi šajā likumā noteikto seguma portfeļa uzrauga funkciju izpildei un ziņu, kas publicējamas saskaņā ar šo likumu, publicēšanai;

 (3) Komisija pēc emitenta lūguma, tostarp, lai novērstu nesamērīgu administratīvo slogu emitentam, var atļaut iekļaut seguma portfelī citā dalībvalstī esošus seguma aktīvus, kas atbilst šajā likumā noteiktajām kvalitātes prasībām, bet to novērtēšanai, uzraudzībai vai citām ar procesu saistītām darbībām dalībvalstī ir noteikta no Latvijas likuma atšķirīga kārtība, un tādējādi nerada kaitējumu ieguldītāju, segto obligāciju kreditoru vai emitenta kreditoru interesēm.

**XX nodaļa**

**Segto obligāciju emisija kredītiestādes grupas ietvaros**

**102.pants. Kritēriji, lai seguma aktīvus izmantotu kredītiestādes grupas ietvaros**

(1) Kredītiestādes grupa ir tiesīga paredzēt, ka segtās obligācijas, kuras saskaņā ar kredītiestādes grupas iekšējo portfeļu segto obligāciju struktūru, ir grupas ietvaros emitējusi grupai piederīga kredītiestāde, var tikt izmantotas kā seguma aktīvus citas pie tās pašas grupas piederīgas kredītiestādes segto obligāciju emisijā ārpus grupas, ja tiek izpildās šādas prasības:

1) grupas ietvaros emitētas segtās obligācijas atsavina grupā ietilpstošai kredītiestādei, kura emitē ārpus grupas emitētas segtās obligācijas;

2) grupas ietvaros emitētas segtās obligācijas izmanto kā seguma aktīvus ārpus grupas emitētām segtām obligācijām un atspoguļo tās kredītiestāde bilancē, kas emitē ārpus grupas emitētas segtās obligācijas;

3) ārpus grupas emitēto segto obligāciju seguma portfelī iekļauj tikai grupas ietvaros emitētas segtās obligācijas, ko emitējusi tikai viena no grupas kredītiestādēm;

4) kredītiestāde, kas emitē ārpus grupas emitētas segtās obligācijas, paredz pārdot tās segto obligāciju ieguldītājiem ārpus grupas;

5) gan grupas ietvaros, gan ārpus grupas emitētas segtās obligācijas emitēšanas laikā atbilst kredītkvalitātes 1. pakāpei, kā minēts Regulas Nr.575/2013 trešās daļas II sadaļas 2.nodaļā, un ir nodrošinātas ar atbilstīgiem seguma aktīviem, kā norādīts šā likuma 58., 59. un 60.pantā.

(2) Ja Latvijā licencēta un grupā ietilpstoša kredītiestāde izmanto grupas ietvaros iekšējo emitētas segtās obligācijas kā seguma aktīvus, tā segto obligāciju programmu īsteno saskaņā ar šā likuma noteikumiem kā vienus no vairākiem vai vienīgos izmanto iekšēji emitētās segtās obligācijas kā seguma aktīvus.

(3) Latvijā licencēta un grupā ietilpstoša kredītiestāde grupas iekšējo segto obligāciju emisiju veic saskaņā ar šā likuma noteikumiem par aktīvu nodošanu (tostarp saņemot Komisijas atļauju par uzņēmuma pāreju), pārvaldīšanu un aizsardzību citas dalībvalsts emitentam.

**103.pants. Prasības seguma aktīviem**

(1) Grupas ietvaros emitētu segto obligāciju seguma aktīvi atbilst ārpus grupas emitēto segto obligāciju atbilstības un seguma prasībām.

(3) Šā likuma 103.panta panta pirmās daļas 5.punktā noteiktajā gadījumā, Komisija var atļaut, ka segtās obligācijas, kas atbilst kredītkvalitātes 2.pakāpei, pēc izmaiņām, kuras pazemina to kredītkvalitātes pakāpi, turpina būt par daļu no kredītiestādes grupas segto obligāciju portfeļa struktūras, ja Komisija secina, ka izmaiņas kredīta kvalitātes pakāpē nav saistītas ar to atļauju prasību pārkāpumu, kuras noteiktas šā likuma 43.pantā.

(4) Komisija informē Eiropas Banku iestādi par lēmumiem, kas pieņemti saskaņā ar šā panta trešo daļu.

**XXI nodaļa**

**Uzraudzība**

 **104.pants. Uzraudzības vispārīgie noteikumi**

 (1) Lai nodrošinātu ieguldītāju aizsardzību, panāktu segto obligāciju emisijas drošību, stabilitāti un attīstību, Komisija veic segto obligāciju publisku uzraudzību, tai skaitā, pārrauga segto obligāciju emisiju, lai izvērtētu šajā likumā noteiktās prasības, gādājot par to, ka:

1) tiktu ievērotas un līdzsvarotas ieguldītāju un segto obligāciju kreditoru un arī emitenta kreditoru tiesības;

2) nodrošināta finanšu sistēmas stabilitāte un reputācija.

 (2) Komisija uzraudzības procesā pirms lēmumu pieņemšanas, ievērojot tās rīcībā esošo informāciju, izvērtē attiecīgo lēmumu iespējamo ietekmi uz citu dalībvalstu finanšu sistēmas stabilitāti.

 (4) Komisijai ir pienākums nekavējoties veikt pasākumus saskaņā ar šajā likumā noteikto, lai novērstu segto obligāciju sabiedrības darbībā un finanšu sektorā trūkumus, kuri apdraud vai varētu apdraudēt finanšu sektora stabilu darbību vai varētu radīt ievērojamus zaudējumus visas valsts tautsaimniecībai.

 (5) Administratīvais akts, ko izdevusi Komisija saskaņā ar šo likumu, stājas spēkā nekavējoties, ja vien šajā administratīvā aktā nav norādīts citādi. Administratīvu aktu, kas izdots saskaņā ar šo likumu, var pārsūdzēt Administratīvajā apgabaltiesā. Tiesa lietu izskata kā pirmās instances tiesa. Lieta tiek izskatīta triju tiesnešu sastāvā. Administratīvās apgabaltiesas spriedumu var pārsūdzēt, iesniedzot kasācijas sūdzību.

 (6) Pieņemot lēmumu par sankciju un uzraudzības pasākumu piemērošanu personām, kuras pārkāpušas finanšu un kapitāla tirgu regulējošus normatīvos aktus, un par soda naudas apmēru, Komisija ņem visus apstākļus, ieskaitot Finanšu un kapitāla tirgus komisijas likumā noteiktos apstākļus, pasākumus, ko veikusi persona, lai novērstu pārkāpuma atkārtošanos, iespējamās pārkāpuma sistēmiskās sekas, kā arī izvērtē piemērojamo sankciju un uzraudzības pasākumu samērīgumu, efektivitāti un atturošo raksturu.

 **105.pants. Komisijas funkcijas**

 Komisija veic šādas funkcijas:

 1) lēmumu pieņemšana par atļaujas izsniegšanu segto obligāciju emisijas programmas īstenošanai;

 2) pārbaudīšana, vai pirms segto obligāciju pirmās emisijas emitentam ir ieviestas pienācīgas un efektīvas darbības procedūras, ieskaitot tādas, kas ir piemērojamas emitenta maksātnespējas, noregulējuma vai reorganizācijas pasākumu piemērošanas laikā, ka emitentam ir iecelti kompetenti pārvaldes institūciju locekļi un darbinieki un ka ir ievēroti visi emitentam un segto obligāciju sabiedrībai piemērojamie ierobežojumi;

 3) uzraudzība, ka seguma aktīvi atbilst šajā likumā noteiktajiem atbilstības un aktīvu vērtēšanas kritērijiem;

 4) seguma aktīvu pietiekamības uzraudzība saskaņā ar seguma prasībām;

 5) seguma portfeļa uzrauga amata kandidātu apstiprināšana un atsaukšana;

 6) īpašā administratora iecelšana un atsaukšana;

 7) šā likuma un uz tā pamata izdoto normatīvo aktu, kā arī Komisijas izdoto saistošo noteikumu ievērošanas uzraudzība;

 8) informācijas vākšana par segto obligāciju tirgiem, ciktāl tas ir nepieciešams Komisijas funkciju izpildei;

 9) citu šajā likumā, Finanšu un kapitāla tirgus komisijas likumā un citos normatīvajos aktos noteikto funkciju izpilde.

 **106.pants. Komisijas tiesības**

 Papildus tiesībām, kādas ir noteiktas Finanšu un kapitāla tirgus komisijas likumā un citos normatīvajos aktos, kuru izpildes uzraudzība ir uzticēta Komisijai, Komisija ir tiesīga:

 1) izteikt brīdinājumus, norādot personu, kura ir atbildīga par pārkāpumu, un tāda pārkāpuma būtību;

 2) pieprasīt, lai personas publicē informāciju, kas jāpublicē vai jāatklāj saskaņā ar šo likumu, un sniedz citus dokumentus saistībā ar tādu informāciju. Ja personas izvairās no publicēšanas vai informācijas atklāšanas, Komisijai ir tiesības to pašai publicēt vai atklāt;

 3) pieprasīt, lai emitents, segto obligāciju sabiedrība, uzticības persona un viņu revidenti, kā arī jebkuras citas personas sniedz informāciju (tai skaitā konfidenciālu informāciju), kas ir nepieciešama šajā likumā noteikto uzraudzības funkciju veikšanai;

 4) veikt pārbaudes uz klātienē un attālināti;

 5) veikt pasākumus, lai nodrošinātu, ka personas izpilda šajā likumā un citos normatīvajos aktos noteiktās prasības, kā arī pieprasīt jebkādu darbību pārtraukšanu, ja tās pārkāpj šā likuma, citu normatīvo aktu un Regulas Nr.2017/2402 noteikumus, un uzlikt pienākumu pārtraukt un atturēties no tādas darbības atkārtošanas;

 6) slēgt līgumus ar trešo valstu uzraudzības iestādēm par sadarbību un informācijas apmaiņu;

 7) noteikt pagaidu vai pastāvīgu aizliegumu segto obligāciju sabiedrības valdes vai padomes loceklim, kurš ir atbildīgs par pārkāpumu, pildīt savus pienākumus;

 8) uzlikt pienākumu segto obligāciju sabiedrības dalībnieku sapulcei, padomei vai valdei atlaist no amata valdes locekli, padomes locekli, revidentu, seguma portfeļa uzraugu, kā arī vadību un personālu, kas īstenos segto obligāciju programmu un saistības saistībā ar seguma aktīviem;

 9) pieņemt un ieviest vadlīnijas, kas attiecas uz emitentiem un segto obligāciju sabiedrībām;

 10) aizliegt emitēt jaunas segtās obligācijas saskaņā ar segto obligāciju programmu;

 11) iesniegt maksātnespējas pieteikumu tiesā, ja segto obligāciju sabiedrība nespēj pienācīgi izpildīt savas parādsaistības vai segto obligāciju sabiedrības parādsaistības pārsniedz tās aktīvus vai tā varētu neizpildīt kādu no šajā likumā vai citos normatīvajos aktos noteiktajām prasībām.

 **107.pants. Komisijas tiesības normatīvo aktu pārkāpumu izvērtēšanā**

 (1) Ja Komisijai ir pamats aizdomām, ka ir noticis šā likuma vai citu normatīvo aktu pārkāpums, vai tai ir informācija par iespējamu pārkāpumu turpmāko 12 mēnešu laikā vai ar mērķi izvairīties no būtiskiem zaudējumiem vai neatgriezeniskām sekām ieguldītāju interesēm, tai ir tiesības piemērot vienu vai vairākus šādus uzraudzības pasākumus emitentam:

 1) novērst normatīvo aktu pārkāpumus vai darbības trūkumus Komisijas noteiktajā termiņā;

 2) pārskatīt komercdarbības nepārtrauktības plānu, citas politikas un procedūras;

 3) sagatavot un ieviest Komisijai pieņemamu plānu, lai novērstu konstatētās neatbilstības un trūkumus Komisijas noteiktajā termiņā;

 4) sniegt Komisijai papildu informāciju, kāda ir nepieciešama uzraudzības funkciju veikšanai;

 5) atjaunot situāciju, kāda bija pirms normatīvo aktu pārkāpuma;

 6) izpildīt papildu prudenciālas prasības vai veikt citas darbības, vai atturēties no noteiktu darbību veikšanas, lai novērstu normatīvo aktu pārkāpumus vai darbības trūkumus.

 (2) Šā panta pirmajā daļā minētos saistošos norādījumus un uzraudzības pasākumus var izdot un piemērot vienlaicīgi ar sankciju piemērošanu.

 **108.pants. Sadarbības pienākumi**

 (1) Lai nodrošinātu emitentu uzraudzību, Komisija sadarbojas ar attiecīgo dalībvalstu uzraudzības iestādēm un noregulējuma iestādēm gadījumā, ja kredītiestādei, kas emitē segtās obligācijas, tiek piemērots noregulējums, sniedz un saņem informāciju no šīm iestādēm emitentu uzraudzības nolūkā. Šajā procesā Komisija var atklāt:

 1) visu informāciju pēc citas kompetentas iestādes pieprasījuma;

 2) pēc savas iniciatīvas visu būtisko informāciju citai kompetentai iestādei. Šā panta nolūkā informāciju uzskata par būtisku, ja tā varētu būtiski ietekmēt novērtējumu par segto obligāciju emisiju citā dalībvalstī.

 (2) Komisija ir tiesīga informēt Eiropas Banku iestādi par gadījumiem, kad citas dalībvalsts uzraudzības iestāde nesadarbojas vai nesniedz informāciju pēc Komisijas pamatota pieprasījuma, vai nesniedz informāciju saprātīgā termiņā.

 **109.pants. Informācijas atklāšanas prasības**

 (1) Komisija savā oficiālajā tīmekļa vietnē publicē šādu aktuālu informāciju:

 1) šo likumu un normatīvos aktus, administratīvos lēmumus un vadlīnijas, kuras pieņemtas attiecībā uz segto obligāciju emisiju;

 2) sarakstu ar kredītiestādēm, kurām ir atļauts emitēt segtās obligācijas;

 3) sarakstu ar segtajām obligācijām, kurām atļauts izmantot frāzi “Eiropas segtās obligācijas”, un to segto obligāciju sarakstu, kurām atļauts izmantot šā likuma 4.pantā minētos terminus.

 (2) Komisija katru gadu iesniedz Eiropas Banku iestādei sarakstu ar segto obligāciju emitentu un programmu sarakstā iekļautajām kredītiestādēm un segto obligāciju programmām.

**XXII nodaļa**

**Atbildība par šā likuma pārkāpumiem**

 **110.pants. Komisijas piemērotās sankcijas**

 Par šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumiem Komisija var piemērot vienu vai vairākas šādas sankcijas:

 1) anulēt atļauju segto obligāciju emisijas programmas īstenošanai;

 2) publicēt informāciju par jebkuriem šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumiem;

 3) izteikt brīdinājumu par darbības trūkumiem un pārkāpumiem un noteikt termiņu to novēršanai;

 4) uzlikt šā likuma 111.pantā noteikto naudas sodu;

 5) pieprasīt, lai par pārkāpumu atbildīgā persona pārtrauc attiecīgo rīcību un atturas no tādas rīcības atkārtošanas;

 6) noteikt pagaidu vai pastāvīgu aizliegumu emitenta, segto obligāciju sabiedrības amatpersonām, vai citai par pārkāpuma izdarīšanu atbildīgajai personai, veikt savus amata pienākumus;

 **111.pants. Naudas sodi**

 (1) Par šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumu Komisija ir tiesīga uzlikt emitentam naudas sodu līdz 142 000 *euro*.

 (2) Šā panta pirmajā daļā minēto sankciju piemērošana juridiskajām personām neatbrīvo valdes un padomes locekļus un atbildīgos darbiniekus no normatīvajos aktos noteiktās civilās, administratīvās un kriminālatbildības, kā arī neliedz Komisijai apsvērt tās izdotās atļaujas darbības apturēšanu vai anulēšanu.

 **112.pants. Sankciju piemērošanas pamats**

 Komisija piemēro sankcijas par šā likuma, tieši piemērojamo Eiropas Savienības institūciju izdoto normatīvo aktu vai Komisijas izdoto normatīvo noteikumu vai pieņemto lēmumu pārkāpumu, ja pastāv vismaz viens no šādiem pamatiem:

 1) kredītiestāde saņēmusi atļauju segto obligāciju programmas īstenošanai, sniedzot nepatiesas ziņas vai izmantojot citus nelikumīgus līdzekļus;

 2) kredītiestāde vairs neatbilst nosacījumiem, saskaņā ar kuriem tika apstiprināta segto obligāciju programma;

 3) kredītiestāde emitē segtās obligācijas, nesaņēmusi atļauju;

 4) kredītiestāde, kas emitē segtās obligācijas, neatbilst prasībām atļaujas izsniegšanai segto obligācijas programmas īstenošanai;

 5) kredītiestāde emitē tādas segtās obligācijas, ar kurām netiek ievērotas ieguldītāju un segto obligāciju kreditoru tiesības emitenta un segto obligāciju sabiedrības maksātnespējas procesā un emitenta noregulējumā;

 6) kredītiestāde emitē tādas segtās obligācijas attiecībā uz kurām nav ievērotas seguma aktīviem piemērojamās prasības;

 7) kredītiestāde emitē tādas segtās obligācijas, kuras ir nodrošinātas ar aktīviem, kas atrodas ārpus dalībvalstīm, pārkāpjot prasības, kuras noteiktas šā likuma 95.panta otrajā daļā;

 8) kredītiestādes grupa emitē iekšējās segtās obligācijas, pārkāpjot prasības par seguma aktīvu izmantošanu kredītiestādes grupas ietvaros;

 9) kredītiestāde, kas emitē segtās obligācijas, nav panākusi atbilstību seguma portfeļa sastāva prasībām;

 10) kredītiestāde, kas emitē segtās obligācijas, neatbilst prasībām attiecībā uz atvasināto instrumentu līgumiem seguma portfelī;

 11) kredītiestāde, kas emitē segtās obligācijas, nenodrošina prasībām par seguma aktīvu nošķiršanu;

 12) kredītiestāde, kas emitē segtās obligācijas, nepaziņo informāciju vai sniedz nepilnīgu vai neprecīzu informāciju;

 13) kredītiestāde, kas emitē segtās obligācijas, atkārtoti vai pastāvīgi neuztur seguma portfeļa likviditātes rezerves;

 14) kredītiestāde, kas emitē segtās obligācijas ar pagarināma termiņa struktūrām, nav izpildījusi pagarināma termiņa struktūru nosacījumus;

 15) kredītiestāde, kas emitē segtās obligācijas, nepaziņo informāciju vai sniedz nepilnīgu vai neprecīzu informāciju par savām saistībām.

 **113.pants. Piemēroto sankciju un novēršanas pasākumu publicēšana**

 (1) Komisija informāciju par personām piemērotajām sankcijām un vienlaikus saskaņā ar šo likumu īstenotajām darbībām ievieto savā tīmekļa vietnē, norādot ziņas par personu un tās izdarīto pārkāpumu, kā arī par Komisijas izdotā administratīvā akta apstrīdēšanu un pieņemto nolēmumu. Informāciju publisko bez kavēšanās pēc tam, kad adresāts ir informēts par sodu un veiktajiem pasākumiem.

 (2) Šā panta pirmajā daļā minēto informāciju Komisija var publiskot, neidentificējot personu, ja pēc iepriekšēja izvērtējuma veikšanas konstatē, ka tās fiziskās personas datu atklāšana, kurai piemērota sankcija, nav samērīga vai arī fiziskās vai juridiskās personas datu atklāšana var apdraudēt finanšu tirgus stabilitāti vai uzsākta kriminālprocesa norisi vai radīt nesamērīgu kaitējumu iesaistītajām personām.

 (3) Ja paredzams, ka šā panta otrajā daļā minētie apstākļi saprātīgā laikposmā var izbeigties, šā panta pirmajā daļā minētās informācijas publiskošanu var atlikt uz šādu laikposmu.

 (4) Šajā pantā noteiktajā kārtībā Komisijas tīmekļa vietnē publiskotā informācija ir pieejama vismaz piecus gadus no tās publicēšanas dienas. Tomēr publikācijā ietvertos personas datus tīmekļa vietnē saglabā tikai tik ilgi, cik ir nepieciešams un atbilstoši piemērojamiem personas datu aizsardzības noteikumiem. Glabāšanas termiņš tiek noteikts, ņemot vērā normatīvajos aktos noteiktos termiņa ierobežojumus, bet jebkurā gadījumā tas nav ilgāks par desmit gadiem.

 (5) Komisija informē Eiropas Banku iestādi par personām piemērotajām sankcijām.

 (6) Komisijai ir tiesības šā panta pirmajā daļā noteiktajā kārtībā publicēt informāciju par citiem lēmumiem, ko tā ir pieņēmusi saskaņā ar šo likumu, ja tādi lēmumi var ietekmēt ieguldītāju intereses, bet nerada draudus kredītiestādes vai finanšu tirgus stabilitātei.

 **114.pants. Komisijas lēmuma darbības neapturēšana**

 Komisijas izdotā administratīvā akta, izņemot par naudas soda piemērošanu, pārsūdzēšana neaptur šā akta darbību.

**Pārejas noteikumi**

 Ar šā likuma spēkā stāšanos spēku zaudē Hipotekāro ķīlu zīmju likums (Latvijas Vēstnesis, 1998, 280/281 (1341/1342); Latvijas Republikas Saeimas un Ministru Kabineta Ziņotājs, 1998, Nr. 21).

Informatīva atsauce uz Eiropas Savienības direktīvām

 Likumā iekļautas tiesību normas, kuras izriet no Eiropas Parlamenta un Padomes 2019.gada 27.novembra direktīva Nr. 2019/2162 par segto obligāciju emisiju un segto obligāciju publisko uzraudzību un ar ko groza Direktīvas 2009/65/EK un 2014/59/ES.

Tiesnieks, 67095667

Imants.Tiesnieks@fm.gov.lv